Melancong dalam negara lebih berbaloi dari ke Thailand – Exco

AYER KEROH 28 September – “Pakej percutian ke Thailand memang murah namun mereka yang ke sana tujuannya berbeza dengan melancong dalam negara, percutian dalam negara berdasarkan elemen kekeluargaan tidak seperti di sana”.

Itu respon Exco Pelancongan, Warisan dan Kebudayaan Negeri, Datuk Muhammad Jailani Khamis mengulas mengenai pemilihan Thailand sebagai destinasi melancong berbanding melancong dalam negara.

“Saya menafikan pakej percutian ke Thailand lebih murah berbanding dalam negara, di sana senarionya lain, bilik memang murah, tapi adakah semua ke sana untuk bilik? Pasti untuk ‘benda’ lain.

“Dibandingkan dalam negara, khususnya Melaka sendiri, kita menawarkan percutian kekeluargaan, di mana Melaka sebagai negeri pelancongan yang menawarkan 14 subsektor pelancongan daripada sukan, rekreasi, kesihatan dan sebagainya.

“Elemen pelancongan di sana lain, elemen pelancongan di Malaysia lain, di sana ada ‘nightlife’ lebih kepada hiburan yang tidak berfaedah dan di sini lebih kepada institusi kekeluargaan,” katanya.

Beliau berkata demikian pada sidang media Matta Fair Melaka 2022 di Pejabat Bahagian Promosi Pelancongan (BPP) Melaka, Kota Fesyen di sini hari ini.


Kaji semula jurusan kewartawanan dan komunikasi di IPT

BANDA HILIR 29 Mei – Jurusan kewartawanan dan komunikasi di institut pengajian tinggi (IPT) perlu dikaji semula untuk disesuaikan dengan perkembangan Revolusi Industri 4.0 (IR 4.0) dan peredaran masa.

Pengarah Editorial Free Malaysia Today (FMT) Jasbant Singh Partap Singh berkata, media tradisional beberapa tahun sebelum ini mengalami kerugian terutama dari segi mendapatkan hasil pulangan pendapatan berikutan terpaksa bersaing dengan media sosial untuk menarik perhatian pembaca.

“Hari ini tidak kira media tradisional mahupun media sosial, organisasi media mula mengambil wartawan atau kakitangan sokongan untuk memperluaskan liputan dan operasi, ini adalah permulaan baharu (ke arah perkembangan lebih baik).

“Untuk media tradisional kekal relevan, mereka perlu menguasai teknologi, tidak perlu menghantar dua atau tiga wartawan di lokasi sebaliknya memadai mempunyai latihan dan kemahiran secukupnya yang bolej menghantar rakaman audio dan video menggunakan telefon pintar.

“Jadi tempat yang paling sesuai untuk menguasai teknologi harus bermula di IPT. Jurusan komunikasi perlu dikaji semula dan disesuaikan dengan keperluan industri dan kemungkinan besar perlu ditambah baik,” katanya.

Beliau berkata demikian pada Forum Media Sosial yang bertajuk Kewartawanan Era Revolusi Industri Keempat: Cabaran dan Peluang di Hotel Hatten, di sini hari ini.

Beliau menjawab soalan moderator forum berkenaan, Datuk Seri Abd Jalil Hamid mengenai peluang yang perlu diambil oleh industri kewartawanan dalam cabaran baharu pada masa kini.

Mengulas lanjut, Jasbant Singh berkata, dalam perubahan teknologi yang terlalu mendadak itu, organisasi media tidak mempunyai masa untuk memberi latihan dan bimbingan kepada graduan bidang itu.

“Ia kerana apabila graduan mula bekerja di Media Prima Berhad, NSTP atau FMT, organisasi media itu tidak mempunyai masa untuk berikan bimbingan.

Mengulas lanjut, beliau berkata, asas kewartawanan 5W (What, Why, When, Where, Who) dan 1H (How) perlu diasah dalam pembelajaran dan pengajaran di peringkat IPT.

“Ini mungkin memerlukan pendekatan yang baharu maknanya institusi pendidikan perlu bekerja lebih dapat dengan pemegang taruh industri dengan pendekatan baru yang dapat memastikan apa yang diajar di universiti relevan dalam industri,” katanya.


Strategi pasca COVID-19 perlu merangkumi teknologi digital inovatif – Zahidi

KUALA LUMPUR, 29 Mac –  Strategi pemulihan pascaCOVID-19 perlu merangkumi teknologi digital dan model perniagaan yang inovatif untuk Malaysia menjadi lebih berdaya tahan apabila negara memasuki Fasa Peralihan Ke Endemik.

Timbalan Menteri Komunikasi dan Multimedia Datuk Zahidi Zainul Abidin berkata dalam persekitaran digital semasa, perniagaan semakin bergantung kepada teknologi digital dan ia lebih meluas terutamanya apabila pandemik melanda lebih dua tahun lepas.

“Kita telah menyaksikan bagaimana perniagaan terpaksa memasuki era digital atau berisiko ‘tutup kedai’, dan komunikasi dalam talian serta media sosial meningkat dengan begitu pesat berikutan peningkatan keperluan bagi rakyat Malaysia dari semua peringkat umur untuk lebih celik teknologi, sama ada kita suka atau tidak,” katanya pada sesi Forum Meja Bulat Perniagaan Global Malaysia, di sini hari ini.

Zahidi berkata kerajaan akan terus melabur dalam infrastruktur digital, termasuk pelancaran 5G dengan rangkaian baharu itu menyokong sejumlah besar sambungan peranti yang dijangka menjadi lebih pantas, boleh diharap dan efisien

Beliau berkata kuasa dan potensi keupayaan 5G jauh lebih baik membolehkan penstriman video sangat pantas dengan sela masa sifar dan muat turun filem dalam beberapa saat.

“Teknologi 5G baharu akan memberikan rangkaian mudah alih yang lebih stabil untuk aktiviti berkenaan dan akan menyediakan infrastruktur untuk perkhidmatan lain. Ini akan membolehkan pelabur asing dan domestik yang memerlukan jalur lebar berkembang dengan baik pada masa depan,” katanya.

Bagaimanapun, Zahidi berkata peluang yang datang bersama digitalisasi juga mengandungi pelbagai bentuk ancaman global dan Malaysia tidak terkecuali daripadanya memandangkan internet serta teknologi digital dianggap sebagai “pedang dua mata” yang boleh digunakan untuk tujuan baik dan buruk.

Beliau berkata ancaman siber yang muncul sekarang semakin jauh lebih canggih, membawa kemusnahan dan mengandungi risiko-risiko serius, serta menjadi cabaran kepada individu dan negara.

Sehubungan itu, beliau berkata terdapat keperluan untuk sektor korporat memiliki ketahanan dan asas kepada daya tahan dalam ekonomi digital ialah keselamatan siber.

“Sebagai pusat teknikal dan pakar keselamatan siber, CyberSecurity Malaysia terus berada di barisan hadapan dalam usaha melindungi infrastruktur dan ekosistem perniagaan,” katanya.

Zahidi berkata keselamatan siber adalah komponen utama dunia digital dan teknologi tinggi masa kini, dan kerajaan akan terus bekerjasama dengan pelbagai pemain keselamatan siber melalui Perkongsian Awam-Swasta bagi membangunkan dasar-dasar yang lebih inovatif.

Beliau berkata keperluan untuk keselamatan siber membabitkan manusia, proses dan teknologi yang agak kritikal dan keperluan sebegitu akan terus berkembang dalam beberapa tahun akan datang


Pemilik akaun Twitter [email protected] ditahan – Bukit Aman

Setiausaha Polis Diraja Malaysia (PDRM) Datuk Noorsiah Mohd Saaduddin berkata lelaki berusia 39 tahun itu ditahan di Ibu Pejabat Polis Daerah Dang Wangi di sini.

“Lelaki itu direman bermula hari ini hingga 26 Nov bagi membantu siasatan mengikut Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998.

Baru-baru ini pemilik akaun Twitter tersebut difahamkan memuat naik video TikTok yang tular yang menjurus kepada unsur perkauman sehingga boleh mencetuskan ketegangan kaum.


IC, Revenue Monster meterai bersama tiga persatuan, kenal pasti siswazah berpotensi dalam bidang teknologi digital

KUALA LUMPUR, 24 Mei – Infinity Channel Sdn Bhd (IC) dan rakan kongsinya Revenue Monster Sdn Bhd (RM) hari ini menandatangani Memorandum Persefahaman (MoU) dengan tiga persatuan bagi mengenal pasti siswazah dan tenaga kerja berpotensi dalam bidang teknologi digital dan internet pelbagai benda (IoT).

Timbalan Speaker Dewan Undangan Negeri Melaka Datuk Khaidhirah Abu Zahar berkata kerjasama yang dijalinkan untuk Program Young Tech Talent itu, memfokuskan kepada peningkatan kemahiran dalam bidang teknologi iaitu pengaturcaraan dan pengekodan yang mendapat permintaan tinggi dalam pasaran kerja masa kini.

Beliau berkata langkah awal melibatkan proses pemilihan seramai 30 lulusan Sains Komputer untuk diambil bekerja, selain akan turut diberikan latihan kerja dalam bidang berkenaan untuk meningkatkan kebolehpasaran peserta.

“30 peserta yang terpilih akan menjalani latihan dan terus bekerja selama minimum setahun dan akan berpangkalan di iSpace Porto Historia, Melaka,” katanya ketika merasmikan program itu di sini hari ini.

Katanya program itu menyasarkan 100 orang untuk diambil sebagai pekerja tetap dengan gaji pokok antara RM2,100 hingga RM3,000 sebulan ditawarkan bagi siswazah.

Sementara itu, Pengerusi Persatuan OKU Sentral Senator Datuk Ras Adiba Radzi ketika ditemui pada majlis sama berkata beliau akan memastikan kumpulan sasaran di bawah kelolaan pihaknya mendapat maklumat dan pendedahan terperinci supaya mereka boleh mengikuti program itu.

“Saya berbesar hati kerana ketika mereka menggubal dan mengolah program ini mereka tidak melupakan kami, untuk itu saya mengucapkan terima kasih, kita boleh lihat sangat ramai Orang Kurang Upaya di Melaka yang memerlukan sokongan untuk meningkatkan kemahiran diri mereka.

“Kita nak sediakan mereka untuk masa depan, jadi program ini akan dapat memberi manfaat kepada mereka dengan membuka ruang yang besar untuk mereka bekerja dalam bidang ini,” katanya. – BERNAMA


Bekas jurulatih MUFC kini Pengarah MSN Melaka

AYER KEROH 24 November – Mohd Asri Ninggal dilantik sebagai Pengarah Majlis Sukan Negara (MSN) Negeri Melaka berkuat kuasa 15 November lalu.

Beliau bukanlah nama asing dalam arena sukan negara dan Negeri Melaka memandangkan beliau pernah dilantik sebagai pemangku ketua jurulatih Melaka United musim 2022, selain pernah memegang jawatan Setiausaha Agung Persatuan Bolasepak Melaka United (MUSA) pada 2020.

Mohd Asri berkata, pengalaman luasnya dalam sukan bola sepak, selain pengurusan dan pentadbiran sukan membuatkannya berani menyahut cabaran di dalam MSN Melaka, terutama dalam misi memacu kecemerlangan sukan negeri.

“Bagi saya ini merupakan satu cabaran untuk saya dan pada masa sama saya yakin dengan misi saya untuk membawa sukan Melaka ke satu tahap yang lebih baik,” katanya kepada Melaka Hari Ini.

Jelas Mohd Asri, pada peringkat awal ini, beliau akan memberi tumpuan kepada 16 jenis sukan teras (core) yang berpotensi membawa kilauan pingat untuk mengetahui lebih lanjut segala keperluan dan perancangan mereka.

Pada masa sama, beliau berkata, sukan-sukan lain tidak akan diketepikan sama sekali demi memangkin kejayaan sukan-sukan yang berpotensi di negeri ini.

“Sebab itulah segala program pembangunan sukan di negeri ini kita akan terus gerakkan, selain turut merangka pelbagai perancangan yang berkesan untuk atlet-atlet negeri,” katanya.


Kerani didakwa bunuh anak kandung

KUALA LUMPUR, 5 September – Seorang kerani syarikat swasta dihadapkan ke Mahkamah Majistret Ampang hari ini atas pertuduhan membunuh bayi lelakinya berusia enam bulan di sebuah rumah di Kampung Klang Gate, bulan lepas.

Wanita itu didakwa bersama-sama seorang individu yang masih bebas, membunuh bayi berkenaan di sebuah rumah di Jalan Seladang 2 Kampung Klang Gate di sini pada 7.40 malam, 23 Ogos lepas.

Ketua Polis Daerah Ampang Jaya ACP Mohamad Farouk Eshak berkata dalam kejadian itu pegawai perubatan hospital telah menerima pesakit seorang bayi lelaki dalam keadaan tidak sedarkan diri akibat muntah dan sawan, namun disahkan meninggal dunia pada 4.30 petang, 29 Ogos lepas.


Komuniti perkapalan, logistik salur RM510,000 bantu mangsa gempa Turkiye, Syria

PELABUHAN KLANG, 23 Feb – Komuniti perkapalan dan logistik Pelabuhan Klang, di sini hari ini menyalurkan bantuan kemanusiaan berjumlah RM510,000 bagi membantu mangsa tragedi gempa bumi di Turkiye dan Syria.

Menteri Pengangkutan Anthony Loke Siew Fook berkata inisiatif hasil solidariti antara Northport (Malaysia) Bhd (Northport), Lembaga Pelabuhan Kelang (LPK) dan Infinity Logistics and Transport Sdn Bhd (Infinity) akan disalurkan kepada kedua-dua negara berkenaan menerusi Malaysian Relief Agency (MRA) dalam tempoh terdekat.

“Antara barangan yang akan disalurkan kepada mangsa gempa bumi itu adalah ubat-ubatan, khemah, selimut dan mesin generator dengan proses penyerahan kepada kedua-dua negara yang dihantar melalui Pelabuhan Utara dijangka mengambil masa sekitar 28 hari untuk sampai, katanya.

Beliau berkata pada pemberita selepas Majlis Penyerahan Sumbangan Inisiatif Bantuan Kemanusiaan Komuniti Perkapalan dan Logistik Pelabuhan Klang untuk Turkiye dan Syria, di Pelabuhan Utara, di sini hari ini.

Terdahulu, penyerahan sumbangan itu dilaksanakan oleh Loke kepada Presiden MRA Dr Mohd Daud Sulaiman dan disaksikan Duta Republik Turkiye ke Malaysia, Emir Salim Yuksel.


PAU 2021 pada 16-19 Mac dengan kehadiran penuh, tetap terikat SOP – Ahmad

KUALA LUMPUR 12 Jan- Perhimpunan Agung UMNO (PAU) 2021 akan diadakan selama empat hari bermula pada 16 hingga 19 Mac depan.

Setiausaha Agung UMNO, Datuk Seri Ahmad Maslan berkata perhimpunan terbabit akan diadakan secara fizikal dengan kehadiran 14 perwakilan dari setiap bahagian dan lima perwakilan bagi setiap sayap.

“Walaupun demikian, SOP tetap akan dipenuhi daripada segi penjarakan, pelitup muka, penggunaan Aplikasi Mysejahtera, sanitizer dan lain-lain,” katanya dalam satu kenyataan.


UTeM terbit lebih 700 buku sejak tahun 2000

DURIAN TUNGGAL 20 Jun – Universiti Teknikal Malaysia Melaka (UTeM) menerbitkan lebih 700 judul buku merangkumi bahan ilmiah dan umum sejak tahun 2000.

“Ini terbukti dengan nilai jualan buku terbitan UTeM sepanjang Pesta Buku Antarabangsa Kuala Lumpur 2023 (PBAKL) yang lalu meningkat daripada RM9,543.44 pada 2022 kepada RM10,876.05 tahun ini, iaitu peningkatan sebanyak 13.96 peratus.

“Lebih membanggakan, nilai jualan buku terbitan UTeM di PBAKL 2023 adalah tertinggi dalam kalangan Rangkaian Universiti-Universiti Teknikal Malaysia (MTUN) lain,” katanya.

Beliau berkata demikian ketika berucap pada Wacana Kedaulatan Malaysia dan Pelancaran Ekspo Buku Malaysia 2024 di Auditorium Canselori Kampus Induk UTeM, di sini, hari ini.

Massila berkata, ekspo buku dijadualkan berlangsung Februari 2024 itu dianggap platform terbaik memupuk budaya membaca dan menulis selaras hasrat kerajaan dalam merealisasikan matlamat membina Malaysia Madani yang dinamik.

“Ini seiring dengan matlamat menjadikan Malaysia sebagai Negara Membaca 2030. Usaha ini juga mampu memartabatkan penggiat industri perbukuan termasuk penulis dan penerbit untuk merancakkan lagi aktiviti penerbitan serta perbukuan dalam negara,” katanya.


‘Kalau ada bukti, sila bawa untuk disiasat’ – Hishammuddin

JASIN 14 November – “Kalau nak berpolitik pun janganlah sampai sanggup buat tuduhan, jika ada bukti bawa kepada agensi berkenaan untuk disiasat”.

Itu tegas Menteri Kanan Pertahanan Datuk Seri Hishammuddin Tun Hussein menjawab tuduhan Pengerusi Pakatan Harapan (PH) Datuk Seri Anwar Ibrahim yang mendakwa anggota tentera terbabit dengan pengundian awal di Bera, Pahang, selain dibayar RM300.

Beliau yang juga Bendahari Agung Barisan Nasional (BN) berkata, tuduhan itu hanyalah mainan politik setiap kali tibanya musim pilihan raya bagi mengelirukan rakyat terhadap BN.

“Dulu dia (Anwar) kata ada bukti tetapi sampai hari ini tiada bukti, kalau ada bukti bawa kepada agensi berkenaan untuk siasat, saya tiada masalah.

“Itulah bila dekat pilihan raya ini mereka boleh buat macam-macam tuduhan, pilihan raya terdahulu pun sama kata ada bukti bertong-tong tetapi lepas pilihan raya satu benda pun tak nampak.

“Jadi saya tengok politik sebegini rupa akhirnya orang dapat menilai sendiri sama ada apa yang mereka cakap ini mereka serius atau tidak,” katanya.

Beliau berkata demikian pada sidang media selepas Majlis Ramah Mesra Bersama YB Datuk Seri Hishammuddin Tun Hussein Menteri Kanan Pertahanan merangkap Bendahari Agung Barisan Nasional (BN) dan Calon BN Parlimen Jasin, Datuk Roslan Ahmad di Dewan Alamanda Jasin, di sini, hari ini

Hadir sama Ahli Parlimen Jasin, Datuk Seri Ahmad Hamzah; Exco Perumahan, Kerajaan Tempatan dan Alam Sekitar negeri Datuk Zaidi Attan; Ketua UMNO Bahagian Jasin, Datuk Hasan Abdul Rahman; Ketua Pergerakan Wanita UMNO Bahagian Jasin, Datuk Zaleha Bujang; Ketua MCA Bahagian Jasin, Datuk Koh Chin Han; Ahli Dewan Undangan Negeri (Adun) Rim; Datuk Khaidhirah Abu Zahar dan Adun Sungai Rambai, Siti Faizah Abd Azis.


Zainal impi bawa Melaka ke final

KETUA Jurulatih Kelab Bolasepak Melaka United (Melaka United FC), Zainal Abidin Hassan memasang impian untuk menjadi jurulatih pertama yang berjaya membawa skuad Hang Tuah ke pentas final Piala Malaysia.

Beliau yang pernah memenangi piala keramat itu sebanyak tujuh kali sebagai pemain dan jurulatih nyata tidak mahu melepaskan peluang mencipta sejarah baharu itu memandangkan pencapaian terbaik Melaka United sebelum ini hanyalah sehingga peringkat suku akhir sahaja.

Berbekalkan dua kemenangan awal dalam aksi peringkat kumpulan C pada saingan tahun ini, Zainal nyata enggan menoleh kebelakang lagi dan serius mahu mencipta kejutan yang sudah lama diimpikan penyokong Hijau Putih.

“Memang Piala Malaysia ini menjadi idaman semua pemain dan setiap jurulatih, semua orang mengidamkan untuk berada di pentas final kerana ini adalah piala terakhir untuk dimenangi pada setiap musim, lagi-lagi bersempena ulang tahun ke-100.

“Sekarang, saya tidak nafikan niat saya memang untuk membuat sejarah itu bersama Melaka United pula dan mereka pula tidak pernah lagi beraksi sehingga ke final.

“Jadi saya akan cuba sedaya upaya untuk membawa sejauh mana Melaka United akan dapat pergi dalam saingan ini,” katanya dalam wawancara bersama Malaysian Football League (MFL).

Mengulas mengenai saingan peringkat kumpulan yang bakal bersambung semula 29 Oktober ini, Zainal mengakui semangat pasukannya semakin membara apabila pemain tonggaknya, Ahmad Syamim Yahya disahkan sudah pulih daripada kecederaan dan boleh kembali beraksi.

Katanya, kehadiran pemain berusia 31 tahun yang erpaksa disisihkan sejak Julai lalu diyakini mampu memperkuatkan lagi pasukan bagi mengharungi baki empat lagi perlawanan peringkat kumpulan.

“Alhamdulillah, Syamim akan kembali beraksi cuma saya masih kehilangan Gary yang tidak dapat beraksi hingga habis musim, jadi sedikit sebanyak dengan adanya semula Syamim selepas ini akan dapat memperkuatkan lagi pasukan.

“Sekarang yang penting adalah program perancangan daripada sekarang hingga perlawanan ketiga untuk tempoh cuti yang panjang ini, dan inilah masa untuk pemain kekalkan momentum mereka.

“InsyaAllah kami akan adakan perlawanan persahabatan selepas ini dan saya sentiasa ingatkan pemain-pemain untuk kekalkan prestasi yang mereka telah tunjukkan,” ujarnya.

Untuk rekod, Melaka United FC kini muncul pendahulu kumpulan C Piala Malaysia 2021 selepas mengutip enam mata, hasil kemenangan ke atas Negeri Sembilan FC dan Kedah Darul Aman FC.


Covid-19: Pengambilan perajurit muda tentera darat tidak dikurangkan

PORT DICKSON 4 Julai – Jumlah pengambilan perajurit muda tidak akan dikurangkan meskipun negara sedang berdepan pandemik COVID-19, kata Panglima Tentera Darat Jen Datuk Zamrose Mohd Zain.

Bagaimanapun, beliau berkata bagi memastikan prosedur operasi standard (SOP) termasuk aspek jarakan sosial di bilik penginapan dipatuhi, siri pengambilan dikurangkan daripada empat siri setahun kepada dua siri.

“Namun, kali ini kemasukan bagi siri kedua hanya dibuat pada Ogos depan. Kami habiskan dahulu tempoh latihan selama enam bulan untuk satu siri kemasukan kemudian barulah akan ada kemasukan siri baharu,”  katanya kepada pemberita selepas acara Perbarisan Tamat Latihan Perajurit Muda Tentera Darat Diraja Malaysia Lelaki Siri 191/19 di sini, hari ini.

Dalam pada itu, Zamrose berkata acara perbarisan tamat latihan yang melibatkan 1,782 perajurit muda hari ini diadakan dalam kebiasaan baharu dengan setiap anggota perbarisan memakai penutup mulut bercorak celoreng selain jarak anggota yang berbaris lebih jauh berbanding biasa.

Tambahnya, buat pertama kali, ahli keluarga anggota juga tidak dibenarkan hadir dan hanya melihat acara perbarisan yang dibahagikan kepada dua sesi melibatkan 891 anggota bagi setiap sesi itu, menerusi live streaming di media sosial.

“Acara ini merupakan tanda kenangan kepada mereka sebaik sahaja tamat latihan, sebab itu kami cuba sebaik mungkin mengadakan acara ini dengan mematuhi SOP ditetapkan,” katanya.

Kesemua perajurit muda lelaki itu menamatkan latihan asas ketenteraan selepas menjalani latihan selama enam bulan yang bermula pada 22 Nov tahun lepas.

Pada acara itu, Muhamad Azumi Ibrahim, 21, dari Kamunting, Perak dianugerahkan Perajurit Muda Keseluruhan Terbaik manakala Perajurit Muda Kawad Terbaik dinobatkan kepada Muhaymin Kadir Abd Min, 22, dari Semporna, Sabah.

Ijmal Aminy Mohamed Said, 23, dari Kuala Kangsar, Perak pula menerima anugerah Perajurit Muda Akademik Terbaik; Mohammad Noor Azrulhady Mohd Noor Azman, 20, dari Pasir Puteh, Kelantan (Perajurit Muda Kecergasan Jasmani Terbaik) dan Mohammad Ikhmal Jafpree, 24, dari Batu Pahat, Johor (Perajurit Muda Penembak Terbaik).


1,958 mangsa banjir di Tenom, Beaufort dipindahkan ke PPS

KOTA KINABALU, 12 Mei – Sebanyak 1,958 mangsa daripada 733 keluarga yang terjejas akibat banjir di Tenom dan Beaufort ditempatkan di 17 pusat pemindahan sementara (PPS).

Jawatankuasa Pengurusan Bencana Negeri Sabah dalam kenyataan memaklumkan, PPS yang beroperasi ialah dua di Beaufort iaitu Dewan Selagon yang menempatkan 218 mangsa dan Dewan DSP DUN Banir (132 mangsa).

“Sebanyak 15 lagi PPS telah dibuka di Tenom iaitu Dewan Kebudayaan Mandalom Lama (164), Rumah Kebudayaan Ponontomon (209), Dewan Mini Jinuim Jimin (139), Sekolah Kebangsaan (SK) Mandalom (97), Dewan Labut 2 (134), Dewan Masyarakat Sri Antenom (103), Rumah Kebudayaan Batu-Batu (123) dan Rumah Kebudayaan Pantagon Saga yang menempatkan 47 mangsa.

“Selain itu, Rumah Kebudayaan Maugus yang menempatkan 231 mangsa, Rumah Kebudayaan Angalor (91), Dewan Kampung Kalang Kanar (24), Rumah Kebudayaan Kalasasan (77), Dewan Terbuka Kampung Saga (22), Rumah Kebudayaan Makakagas (55), dan Rumah Kebudayaan Belumbung Kemabong yang menempatkan 92 mangsa,” menurut kenyataan itu.

Sebanyak 22 kampung terjejas akibat banjir di Tenom dan 56 kampung di Beaufort susulan hujan lebat berterusan sejak tiga hari lepas.- BERNAMA


Pusat khidmat pelanggan TH ditambah baik

Pengarah Operasi Makkah Mohamad Zamry Mohd Noor berkata kategori itu adalah aduan, permohonan, cadangan, penghargaan dan pertanyaan, sekali gus memudahkan tindakan sewajarnya diambil.

“Pada tahun ini, kita kategorikan secara jelas apakah aduan sebenarnya, kadang-kadang hilang gelang (pengenalan diri) pun dipanggil aduan, sedangkan ia permohonan gelang baharu,” katanya kepada pemberita di sini.

Mohamad Zamry berkata sebarang cadangan, rakaman penghargaan dan pertanyaan oleh jemaah haji pula akan direkodkan secara rasmi untuk penambahbaikan pada masa depan.

Beliau berkata pusat khidmat pelanggan yang ditempatkan di bangunan Abraj Al-Janadriyyah, ibu pejabat TH dan bangunan penginapan Land Premium di sini akan beroperasi mulai hari ini selain jemaah haji juga boleh menghubungi Pusat Bantuan Tanah Suci di talian 0125704433 untuk sebarang pertanyaan.

Sementara itu, Mohamad Zamry berkata pada tahun ini, kadar perlindungan insurans bagi bagasi jemaah haji yang diuruskan TH dinaikkan daripada maksimum RM300 kepada RM500.


TYT lawat ‘gimnasium kampung’ Kesang Tua bawa nama ke Olimpik

KESANG 28 Julai – Tuan Yang Terutama (TYT) Yang di-Pertua Negeri Melaka Tun Seri Setia (Dr) Mohd Ali Mohd Rustam hadir membuat kunjungan sebuah garaj kereta di Kampung Kesang Tua, di sini hari ini.

Lokasi rumah kampung milik Ahmad Janius Abdullah, 50, itu tular selepas ia menjadi tempat latihan jaguh angkat berat Filipina, Hidilyn Diaz yang meraih pingat emas Sukan Olimpik Tokyo 2020, kelmarin.

Dalam lawatannya itu, Mohd Ali meluangkan masa selama kira-kira 20 minit melihat sendiri keadaan ‘gimnasium kampung’ itu sehingga ia mengharumkan nama Nyalas, Melaka di sukan Olimpik, Tokyo.

Ketibaannya pada jam 11.25 pagi disambut Ahlis Dewan Undangan Negeri (ADUN) Sungai Rambai merangkap Penyelaras DUN Bemban, Datuk Hasan Abd Rahman dan Ahmad Janius yang juga Naib Presiden Persekutuan Angkat Berat Malaysia (PABM).

Isnin lalu, Hidilyn mencipta sejarah buat Filipina apabila menjadi atlet pertama meraih pingat emas Olimpik buat negara itu menerusi acara wanita 55 kilogram (kg).

Hidilyn melakukan angkatan terakhir 127 kg sekali gus menafikan pemegang rekod dunia dan juga bekas pemenang pingat emas Olimpik Rio 2016 dari China, Liao Qiuyun.


PM Anwar mula tugas secara rasmi di Perdana Putra

Ketibaan Anwar di blok utama Bangunan Perdana Putra yang menempatkan Pejabat Perdana Menteri kira-kira 9.55 pagi disambut Ketua Setiausaha Negara Tan Sri Mohd Zuki Ali.

Turut hadir Ketua Pengarah Perkhidmatan Awam Datuk Seri Mohd Shafiq Abdullah, Peguam Negara Tan Sri Idrus Harun, Ketua Polis Negara Tan Sri Acryl Sani Abdullah Sani dan Panglima Tentera Darat Jen Tan Sri Zamrose Mohd Zain.

Ahli Parlimen Tambun itu kemudian mengaminkan doa yang dipimpin Pegawai Integriti Jabatan Perdana Menteri (JPM) Muhd Redza Ahmad sebelum menandatangani Buku Selamat Datang.

Terdahulu, Anwar sempat melambai tangan ke arah pengamal media yang ‘berkampung’ di luar pekarangan Perdana Putra menunggu ketibaan beliau untuk memasuki Pejabat Perdana Menteri.

Pada sidang media sulungnya sebagai perdana menteri, Anwar menegaskan kerajaan perpaduan yang dibentuk dengan penyertaan beberapa parti akan memastikan kestabilan negara dan ekonomi serta menjunjung semangat Perlembagaan Persekutuan.

Beliau berkata tiga komponen terbesar yang membentuk kerajaan perpaduan adalah Pakatan Harapan (PH), Barisan Nasional (BN) dan Gabungan Parti Sarawak (GPS).  – BERNAMA


305 ditahan semalam kerana ingkar SOP- Ismail Sabri

KUALA LUMPUR 3 Mac. – Meskipun pelbagai usaha dilakukan untuk melandaikan gelombang ketiga penularan COVID-19, masih ramai yang terus berdegil dan 305 individu ditahan semalam kerana enggan mematuhi prosedur operasi standard (SOP) Perintah Kawalan Pergerakan (PKP).

Menteri Kanan (Kluster Keselamatan) Datuk Seri Ismail Sabri Yaakob berkata daripada jumlah itu seramai 296 individu dikompaun, lapan direman dan seorang lagi dijamin.

“Gagal menyediakan peralatan atau rekod butiran diri merekodkan sebanyak 100 kes, tidak memakai pelitup muka (80), rentas daerah atau negeri tanpa kebenaran (48), tiada penjarakan fizikal (40), aktiviti pusat hiburan (17), premis beroperasi lebih masa atau tanpa kebenaran (lima), keluar rumah tanpa alasan munasabah (tiga) dan lain-lain (12),” katanya dalam kenyataan berhubung PKPP hari ini.

Mengenai Operasi Benteng (Op Benteng), Ismail Sabri berkata seramai 12 pendatang tanpa izin diberkas manakala 14 pendatang turut diusir menerusi dua operasi pengusiran.

“Dalam operasi itu, pihak berkuasa turut mengesan 129 buah bot atau kapal di perairan negara,” katanya sambil menambah sebanyak 446 sekatan jalan raya Op Benteng dilaksanakan semalam, melibatkan Polis Diraja Malaysia (PDRM), Agensi Kawalan Sempadan Malaysia (AKSEM) dan Angkatan Tentera Malaysia (ATM).

Sementara itu, beliau berkata semalam seramai 816 individu tiba di seluruh pintu masuk antarabangsa dan semuanya telah dikuarantin di stesen-stesen kuarantin di seluruh negara.

Katanya, secara kumulatif sejak 24 Julai hingga semalam, seramai 135,018 individu telah pulang ke tanah air dan kesemua mereka ditempatkan di 76 hotel dan 13 Institut Latihan Awam (ILA) serta Institut Pengajian Swasta di seluruh negara.

Ismail Sabri berkata bermula 20 April tahun lalu hingga semalam sebanyak 15,896 pemeriksaan melibatkan 8,996 tapak binaan dijalankan oleh Lembaga Pembangunan Industri Pembinaan Malaysia (CIDB), termasuklah 42 tapak binaan semalam yang didapati mematuhi SOP.

Beliau berkata semalam, Kementerian Perdagangan Dalam Negeri dan Hal Ehwal Pengguna (KPDNHEP) pula melakukan 1,199 pemeriksaan khas pematuhan SOP dan daripada jumlah itu, sebanyak 1,193 premis mematuhi SOP manakala enam lagi diberi nasihat.

Mengenai ujian saringan COVID-19 warga asing, beliau berkata seramai 8,824 warga asing menjalani saringan dan daripada jumlah itu, 36 orang didapati positif COVID19.

“Secara kumulatifnya, seramai 559,619 pekerja warga asing telah menjalani ujian saringan COVID-19 yang melibatkan 29,262 majikan, dan daripada jumlah itu, seramai 8,842 orang telah disahkan positif COVID-19 manakala 550,777 lagi adalah negatif,” katanya.


Belum ada tarikh tarik balik sekatan eksport ayam – Nanta

“Perkara ini telah dibincangkan di peringkat Kabinet sebelum ini… Sebarang keputusan mengenai perkara ini akan diumumkan Kementerian Pertanian dan Industri Makanan serta kementerian berkaitan,” katanya.

Bercakap kepada pemberita selepas membuat tinjauan ke pameran Jelajah Aspirasi Keluarga Malaysia (AKM) Sarawak di sini hari ini, Nanta berkata buat masa ini bekalan ayam di peringkat domestik berada pada paras mencukupi.

“Kita difahamkan untuk ayam ada lebihan bekalan, walaupun ada harga maksimum kita dapati ayam dijual jauh lebih rendah daripada harga tersebut (maksimum) di banyak tempat,” katanya.

Pada 4 Ogos lepas, Menteri Pertanian dan Industri Makanan Datuk Seri Dr Ronald Kiandee berkata sekatan pengeksportan ayam pedaging hidup yang masih berkuat kuasa adalah bersifat sementara, iaitu sehingga harga dan pengeluaran ayam kembali stabil sepenuhnya.

Ronald berkata kerajaan juga sedar peningkatan kos pengeluaran ayam berikutan kenaikan kos makanan ternakan dan pemberhentian eksport memberi kesan kepada pulangan penternak.

Kerajaan turut bersetuju memberi subsidi kepada penternak ayam pedaging dan ayam penelur berjumlah RM1.1 bilion secara keseluruhannya bagi meringankan beban penternak ayam, menurut Ronald.


Malaysia gesa Bank Dunia bantu negara membangun nikmati kesaksamaan vaksin

Menteri Sains, Teknologi dan Inovasi Khairy Jamaluddin berkata, perbuatan membolot vaksin oleh negara maju adalah satu tindakan tidak bermoral yang tidak mencerminkan kepimpinan global bertanggungjawab dan dihormati.

“Kami hargai sumbangan yang kami akan terima daripada negara maju pada minggu-minggu mendatang, namun ini tidak ‘menghalalkan’ apa yang berlaku sejak beberapa bulan lepas dan inilah yang mengawal pasaran vaksin.

“Kita mewujudkan COVAX dalam semangat perpaduan global sebagai mekanisme kesaksamaan vaksin, dan itu menjadi satu kegagalan yang besar, dan bagi saya Bank Dunia bertanggungjawab membantu negara-negara membangun dengan menjadi suara yang lantang dalam memastikan kesaksamaan vaksin di peringkat global,” katanya dalam amanat khas pada pelancaran Malaysia Economic Monitor – Edisi Jun 2021 secara maya.

Khairy yang juga Menteri Penyelaras Program Imunisasi COVID-19 Kebangsaan berkata, ada keperluan untuk perpaduan diperkukuhkan semula di samping keperluan mendesak dalam merapatkan jurang kesaksamaan vaksin yang menyebabkan negara berpendapatan rendah dan sederhana ketinggalan.

“Kami mahu kesaksamaan vaksin diwujudkan sekarang dan pada masa depan. Hanya itu sahaja caranya untuk kita keluar daripada pandemik ini dan juga wabak pada masa akan datang,” katanya.

Khairy berkata kerajaan sedang menambah bilangan pusat pemberian vaksin (PPV) bagi mempercepat pelaksanaan program imunisasi selain mewujudkan PPV mega untuk meningkatkan kadar pemvaksinan.

Disasarkan 1,000 lagi pengamal perubatan am (GP) daripada sektor kesihatan swasta akan mula terbabit dalam pemvaksinan menjelang 30 Jun ini, seiring pertambahan PPV yang dibuat secara berterusan oleh kerajaan.

“Kerajaan yakin dapat memberikan 11 juta dos vaksin pada Julai, 13 juta dos menjelang akhir Ogos 2021 dan tambahan lapan juta lagi menjelang penghujung September,” katanya.

Pada masa sama katanya kerajaan akan meneruskan sokongan terhadap syarikat dan melindungi peluang pekerjaan untuk rakyat menerusi pelbagai pakej bantuan, termasuk pakej terbaharu PEMERKASA Tambahan bernilai RM40 bilion yang bertujuan membantu sektor swasta kekal bertahan dalam tempoh terdekat ini.


DUN Gadek: Segera bantu mangsa kebakaran

GADEK 8 Jun – Ahli Dewan Undangan Negeri (ADUN) Gadek turun padang menziarah mangsa kebakaran rumah dalam kejadian di Taman Sebang Gemilang, Padang Sebang, di sini, kelmarin.

“Saya telah mohon PDT Alor Gajah supaya mempercepatkan sumbangan kepada keluarga ini, selain menyampai sedikit sumbangan bagi meringankan beban mereka untuk kos pembaikan,” katanya.


Ada apa di Tanjung Tuan?

BIARPUN berada dalam jajahan Negeri Melaka, namun Tanjung Tuan hanya boleh diakses menerusi jalan darat yang terletak dalam kawasan Negeri Sembilan.

Taman Eko Rimba Tanjung Tuan juga dikenali sebagai ‘Cape Rachado’ itu bukan sahaja terkenal sebagai tumpuan dalam kalangan pelawat mendambakan keindahan alam, malah menjadi trek mereka yang gemarkan aktiviti lasak.

Pendakian untuk ke puncak hutan simpan kekal dengan rumah api ikonik dibina pada 1906 ketika era penjajahan kolonial British itu tidak pernah putus daripada menerima pelawat kerana menjanjikan keindahan alam terutama apabila berjaya sampai ke puncak Bukit Batu Putih.

Menerusi ekspedisi Melaka Hari Ini (MHI) ke lokasi tumpuan itu baru-baru ini, kami meneroka beberapa lokasi baharu yang dianggap sebagai permata tersembunyi yang jarang dikunjungi pelawat Tanjung Tuan.

Terpaksa mengambil masa sekitar lima jam, kami merasai cabarannya ketika ramai dalam kalangan peserta ekspedisi tidak melakukan sebarang persediaan mental dan fizikal

Sejurus melepas pintu gerbang utama Tanjung Tuan kami mula merasai cabaran kerana perlu mendaki laluan berturap berbukit sejauh 500 meter, sebelum melalui denai.

Meskipun mula dibasahi peluh, cuaca yang baik, keindahan alam sepanjang perjalanan dan tiupan bayu laut menjadikan kami semakin bersemangat untuk ke destinasi yang dirancang.

Melalui denai hutan tidaklah sukar, namun awas, kami perlu berhati-hati setiap kali melalui anak tangga, selain laluan yang tidak rata berikutan batuan bukit.

Dalam hutan simpan yang berbukit itu sesekali terlihat pantulan biru laut dari celahan pokok menambah pesona mata memandang dan hati terus tercelah mensyukuri keindahan tuhan.

Meskipun bukan fenomena yang aneh, persekitaran puncak dipenuhi batuan warna putih menjadikan kami amat teruja berada di puncak setinggi 223 meter dari atas laut.

Penerokaan kemudiannya diteruskan dengan meredah trek terletak di belakang rumah api untuk ke Pantai Pulau Intan, iaitu lokasi yang jarang disebut dalam kalangan pelawat ke Tanjung Tuan.

Telahan kami perjalanan tidak akan mencabar amat meleset kerana perlu menuruni laluan anak tangga bercerun yang boleh menyebabkan kecederaan terutama pada bahagian lutut jika tidak berhati-hati.

Ternyata laluan dikenali sebagai ‘tangga taubat’ dengan anggaran 1,000 anak tangga itu amat menguji kami, hingga terfikir apakah cabaran ketika mendaki untuk pulang nanti.

Rasa penat semuanya hilang apabila kami dihidangkan pemandangan indah air laut yang membiru ketika melangkah ke gigi pantai, nafas dihela panjang dan bersyukur selepas berjaya menamatkan cabaran tangga taubat.

Tatkala berehat di bawah rimbunan pohon penglihatan kami ‘diganggu’ oleh ombak besar di tengah laut, namun agak menghairankan kerana arusnya tidak sampai ke gigi pantai.

Bercerita lanjut Anuar berkata lokasi dipanggil ‘hidden gems’sebenarnya tapak sebuah perkampungan tetapi semua kediaman dirobohkan berikutan isu amalan yang bertentangan dengan ajaran Islam.

“Difahamkan dahulu kawasan ini merupakan sebuah perkampungan dan hari ini tapak beberapa buah rumah yang dirobohkan itu masih ada lagi di kawasan ini.

“Juga terdapat beberapa buah perigi purba yang mempunyai sejarahnya tersendiri. Saya turut dimaklumkan mengenai kewujudkan pulau dinamakan Pulau Masjid yang boleh diakses dengan berjalan sekiranya air surut,” katanya.

Lebih lima jam berada di Tanjung Tuan tanpa sebarang persediaan dan bekalan air adalah satu pengalaman yang menyulitkan kami ketika itu.

Kegagalan menjejaki laluan denai sedia ada mengakibatkan perjalanan untuk kembali ke trek utama berdepan sedikit kesukaran namun perasaan tekad dan semangat kesepakatan menjadi kunci kami ketika itu.

Syukur kerana deruan bunyi mesin dari rumah api menjadi panduan kami untuk mengesan trek asal, sekali gus meredakan perasaan gementar dan resah.

Kami akhirnya sampai ke tapak parkir kereta kira-kira jam 5 petang dan segala pengalaman yang dilalui sepanjang ekspedisi ini akan terus tersemat di sanubari.


Industri perfileman negara berpotensi besar, harus disemarakkan – Annuar

“Kita tidak boleh berasa cukup dengan keadaan seperti biasa. Kita perlu terima hakikat dan realiti yang industri kreatif terutamanya perfileman mempunyai potensi yang sangat besar” katanya pada tayangan khas  filem “Air Force The Movie: Selagi Bernyawa” di sini, malam tadi.

Menurut Annuar jalan cerita sesebuah filem juga harus memastikan ianya dapat dihayati oleh semua golongan masyarakat dalam memperluaskan pasaran filem itu.

“Saya berharap Menteri Kewangan dalam belanjawan akan datang  ada beberapa pengumuman tertentu untuk dijadikan pemangkin atau ‘catalyst’ kepada industri perfileman dan industri kreatif,” katanya.

Mengenai tayangan hari ini, Annuar berkata filem berkenaan adalah unik kerana penonton berpeluang menyaksikan aset-aset Tentera Udara Diraja Malaysia dan berjaya melahirkan semangat patriotisme secara kreatif.


NPRA lulus satu lagi vaksin COVID-19 untuk ujian klinikal

Beliau berkata kajian klinikal itu yang melibatkan produk ‘SARS-CoV-2 Vaccine (Vero Cells), Inactivated, 5μg/0.5mL’ yang dikilangkan oleh Shenzhen Kangtai Biological Products Co Ltd di China, diluluskan pada 28 Mei.

Kajian klinikal fasa tiga itu akan dijalankan di lapan pusat penyelidikan di negara ini dengan sasaran 3,000 peserta berumur 18 tahun ke atas dan dijangka mengambil masa 15 hingga 19 bulan.

“Vaksin ini juga telah diluluskan oleh negara China melalui Emergency Use Approval pada 14 Mei lepas,” katanya dalam kenyataan di sini hari ini.

Dr Noor Hisham berkata kajian klinikal vaksin COVID-19 yang dijalankan di negara ini dapat memberi maklumat klinikal berkaitan keberkesanan dan keselamatan vaksin, serta kesesuaiannya kepada rakyat Malaysia.

Beliau berkata ia merupakan kelebihan yang diperlukan oleh kerajaan sebagai pemacu ke arah mencapai sasaran imuniti kelompok melalui Program Imunisasi COVID-19 Kebangsaan yang sedang giat dijalankan di seluruh negara.


Pemain, pegawai MU bebas COVID-19

KRUBONG 1 Okt. – Pemain dan pegawai pasukan Melaka United disahkan negatif COVID-19 dan dibenarkan berkunjung ke Stadium Darul Aman menentang Kedah, Ahad ini.

Menurutnya, selepas aksi menentang Sabah di Stadium Likas, Ahad lalu, pemain dan pegawai telah menjalani ujian calitan sebanyak dua kali dan telah menjalani kuarantin di hotel sementara menunggu keputusan ujian berkenaan.

“Alhamdulillah para pemain dan juga pegawai semua negatif COVID-19 selepas menjalani ‘swab test’ (PCR) sebanyak dua kali bagi memastikan tahap kesihatan pemain dan pegawai keutamaan kami.

“Atas sebab itu, kami membuat permohonan untuk menunda perlawanan menentang Kedah yang mana permohonan itu telah diterima pihak MFL dan pasukan lawan untuk memberi kami menjalani latihan selepas tempoh kuarantin,” katanya.

Mengulas sama, ada penundaan perlawanan yang sepatutnya pada Jumaat kepada hari Ahad memberi kelebihan kepada skuad Hang Tuah apabila dapat berehat lebih lama, Muhammad Akram memilih untuk menafikannya.

“Pada saya, ia tidak kelihatan seperti memberi kelebihan kepada sesiapa. Keputusan ini dibuat kerana kami menekankan faktor keselamatan dan kesihatan kepada semua pihak,” katanya lagi.


Calon PN DUN Tioman meninggal dunia

KUALA LUMPUR, 19 Nov – Calon Perikatan Nasional (PN) Dewan Undangan Negeri (DUN) Tioman Md Yunus Ramli meninggal dunia kira-kira 3.30 pagi ini di Hospital Rompin, Pahang.

Md Yunus, 61, daripada PAS yang sebelum ini pernah bertanding di kerusi sama pada PRU14 merupakan Ketua PAS Cawangan Sungai Puteri dan Pengarah 2 Jawatankuasa Pilihan Raya Kecil DUN Tioman.

Bagi PRU15, DUN Tioman menyaksikan pertembungan lima penjuru antara Md Yunus, Sulaiman Bakar (Bebas), Osman A. Bakar (Pejuang), Mohd Fadzli Mohd Ramly (Pakatan Harapan) dan Datuk Seri Mohd Johari Hussain (Barisan Nasional).


Melaka tambah peruntukan untuk pembangunan sekolah – KM

REMBIA 1 Ogos – Kerajaan negeri memperuntukkan tambahan RM300,000 sekali gus menggenapkan peruntukan sebanyak RM1 juta akan diagihkan bagi tujuan pembangunan kecemerlangan di semua sekolah di negeri ini.

Ketua Menteri, Datuk Seri Utama Sulaiman Md Ali berkata, peruntukan yang sebelum ini diumumkan hanya RM700,000 pada pembentangan Bajet 2022 Negeri Melaka lalu ditambah dan akan mula diagihkan pada bulan ini juga.

“Disebabkan kecemerlangan pendidikan sekolah Melaka dilihat meningkat dan sebagai usaha bagi menggalakkan lagi kecemerlangan ini kita tambahkan RM300,000 menggenapkan sebanyak RM1juta disalurkan kepada seluruh sekolah-sekolah dan ini mesti diselesaikan dalam bulan ini sebelum penghujung 31 Ogos.

“Pendidikan adalah agenda utama kita di Melaka dan untuk tingkatkan kecemerlangan pelajar jadi peruntukan yang diberikan di sekolah ini boleh dijadikan sebagai sumber pembangunan pelajar termasuk mengadakan tuisyen sekolah dan sebagainya.

“Harapan saya agar ia selari dengan hasrat kita menjadikan Melaka sebagai hab pendidikan selari dengan Pelan Strategik Melakaku Maju Jaya (PSMJ 2035) yang mahukan negeri ini setanding dengan negeri lain dan juga negara serantau,” katanya.

Beliau berkata demikian kepada Melaka Hari Ini selepas merasmikan Majlis Apresiasi Pelajar Cemerlang Kerajaan Negeri Melaka 2021 di Dewan Taming Sari, Universiti Teknologi Mara (UiTM) Lendu,Melaka, di sini hari ini.

Hadir sama, Exco Pendidikan dan Teknologi negeri Datuk Rais Yasin; Exco Pelancongan Warisan dan Kebudayaan negeri; Datuk Muhammad Jailani Khamis, Exco Perpaduan, Penerangan, Sumber Manusia dan Hal Ehwal Pengguna negeri Ngwe Hee Sem dan Exco Hal Ehwal Wanita, Pembangunan Keluarga dan Kebajikan negeri Datuk Kalsom Nordin

Turut hadir Ahli Dewan Undangan Negeri (Adun) Ayer Limau Datuk Hameed Mytheen Kunju Basheer; Adun Kuala Linggi Rosli Abdullah, Adun Durian Tunggal Zahari Abd Kalil; Adun Taboh Naning Zulkiflee Mohd Zin, Pengurus Besar Tabung Amanah Pendidikan Negeri Melaka (Tapem) Datuk Mustafa Musa, Timbalan Pengarah Jabatan Pendidikan Negeri (JPN) Melaka Rosni Leman, Timbalan Pengerusi Majlis Agama Islam Melaka (MAIM) Datuk Wira Md Rawi Mahmud, Pemangku Rektor Universiti Teknologi Mara (UiTM) Melaka Ahmad Khairuman Md.Hashim serta tetamu lain.

Terdahulu pada program itu, seramai 290 pelajar cemerlang dengan pecahan seramai 27 pelajar cemerlang Sijil Tinggi Agama Malaysia (STAM) dan 263 pelajar cemerlang Sijil Pelajaran Malaysia (SPM) 2021 telah menerima sijil anugerah dan wang tunai yang disampaikan Sulaiman.

“Besarlah harapan saya agar kecemerlangan yang dicapai ini tidak hanya terhenti di sini, sebaliknya anak-anak perlu meneruskan kecemerlangan sehingga ke menara gading dan berjaya dalam kehidupan nanti,” tambah Sulaiman.


Pulau Konet bakal jadi ikon pelancongan Melaka Utara

PERINGGIT 18 Julai – Pulau Konet di Kuala Sungai Baru, turut mendapat jolokan sebagai ‘rumah ikan’ berikutan kawasan itu yang kaya dengan terumbu dan ikan hiasan warna-warni iaitu pakej menjadi pelengkap kepada keindahan alam semulajadinya.

Ketua Pegawai Eksekutif Majlis Pembangunan Pulau-Pulau Melaka (MPPM), Azhar Yaacob berkata, meskipun keluasannya cuma 0.71 hektar, Pulau Konet terletak dalam Zon Utara, wajar dibangunkan sebagai produk baharu pelancongan negeri Melaka.

“Pulau ini ibarat ‘yang patah takkan tumbuh, yang hilang tiada ganti’ itulah kata-kata yang saya tekankan supaya mana-mana pihak yang melaksanakan projek berkaitan pulau dapat mengekalkan identiti asalnya.

“Rugilah kalau kita tidak mengawal pembangunan sekitar pulau ini, kita mahu setiap pembangunan di pulau terkawal dan komprehensif supaya ada rasa tanggungjawab terhadap pemuliharaan alam semula jadi.

“Di Melaka kita ada 16 pulau yang perlu dijaga, jadi sudah tentu kalau kita jaga kebersihan pulau ia akan kekal sebagai satu produk pelancongan yang menarik dan menjadi sebutan pelancong luar,” katanya pada Wawancara Bersama Melaka Hari Ini (MHI) di Pejabatnya di Peringgit di sini, 14 Julai lalu.

“Kewujudan Pulau Konet menjadi pelangkap kepada landskap pantai. Pelancong boleh berjalan ke Pulau Konet ketika air surut, tetapi apabila air pasang pelancong akan melihat pemandangan yang sangat cantik.

“Ketika ini kami sedang berusaha mendapatkan peruntukan bagi menaik taraf kemudahan sekitar Pulau Konet dan akan dijalankan dalam masa terdekat,” katanya.

Mengikut perancangan pihkanya akan memasang lebih banyak lampu bagi menerangi kawasan pulau, selain membina laluan pejalan kaki menghubungkan terus pantai dan Pulau Konet.

Jelasnya aspek kebersihan turut diberikan perhatian dan bagi tujuan itu pihaknya bekerjasama dengan Pihak Berkuasa Tempatan (PBT) untuk menyediakan tong sampah.

“Mungkin selepas itu kita akan menyediakan tandas awam, gerai menjual makanan dan minuman untuk para pelancong yang singgah menikmati pemandangan indah Pulau Konet,” katanya.


Agong zahir penghargaan Ahli Parlimen sokong Belanjawan 2021

KUALA LUMPUR 26 Nov. – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan penghargaan kepada semua Ahli Dewan Rakyat yang memberi sokongan bagi meluluskan Belanjawan 2021 pada persidangan Dewan Rakyat hari ini.

Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan hari ini berkata langkah Ahli Parlimen mendukung titah nasihat Seri Paduka Baginda pada 28 Okt lepas untuk memberi sokongan kepada belanjawan itu, penting demi kesejahteraan dan keselamatan rakyat serta kemaslahatan negara.

“Al-Sultan Abdullah mengalu-alukan sokongan yang diberikan bagi kelulusan Belanjawan 2021 untuk menjamin kesejahteraan dan kelangsungan hidup rakyat serta pemulihan ekonomi negara yang terkesan akibat penularan wabak COVID-19.

“Yang di-Pertuan Agong bertitah, selain pemulihan ekonomi negara dan kelangsungan hidup rakyat, belanjawan itu juga amat penting kepada kerajaan dan pihak berkuasa, khususnya petugas barisan hadapan, untuk meneruskan dan melancarkan dasar serta usaha membendung, selain menangani ancaman wabak COVID-19,” katanya.

Menurut Ahmad Fadil, Al-Sultan Abdullah amat menghormati setiap parti politik yang berdaftar di negara ini dan menghargai peranan dan amanah yang dipertanggungjawabkan kepada semua Ahli Dewan Rakyat dalam membela kebajikan rakyat.


Tindakan banteras pendatang tanpa izin perlu dihormati semua pihak – KPISM

KUALA LUMPUR 6 Julai – Tindakan membanteras pendatang tanpa izin  di negara ini yang jelas dilaksanakan mengikut lunas undang-undang dan peraturan perlu dihormati semua pihak.

Presiden Kesatuan Perkhidmatan Imigresen Semenanjung Malaysia (KPISM) Norhisham Murujan berkata ini kerana setiap penahanan oleh Jabatan Imigresen Malaysia dilakukan secara profesional dan mengikut prosedur operasi standard (SOP) yang ditetapkan.

“KPISM menyokong usaha kerajaan membanteras pendatang tanpa izin di negara ini diteruskan tanpa kompromi,”  katanya dalam satu kenyataan hari ini sebagai reaksi kepada dokumentari bertajuk Locked Up in Malaysia’s Lockdown yang diterbitkan oleh agensi berita asing Al Jazeera.

Norhisham turut menegaskan laporan agensi berita asing itu adalah tidak berasas malah dakwaan bahawa kebajikan pendatang tanpa izin diabaikan di negara ini, adalah tidak benar.

“Kerajaan memperuntukkan perbelanjaan yang besar bagi menanggung kos menjaga mereka yang ditahan termasuk penyediaan makanan, tempat tinggal dan rawatan kesihatan ketika dan sebelum pelaksanaan Perintah Kawalan Pergerakan (PKP),” katanya.

Dalam pada itu, Norhisham berkata pegawai Jabatan Imigresen Malaysia telah melaksanakan tugas dan tanggungjawab dengan baik terutamanya dalam hal melibatkan risiko jangkitan COVID-19.

“Terdapat pegawai terpaksa diarahkan menjalani kuarantin wajib selama 14 hari bagi memastikan risiko jangkitan dapat dikawal. KPISM berharap segala pengorbanan dan usaha pegawai ini dihargai oleh semua pihak,” katanya.

Al Jazeera sebelum ini menyiarkan dokumentari bertajuk Locked Up in Malaysia’s Lockdown berdurasi 25 minit 50 saat yang mengecam layanan terhadap pendatang tanpa izin ketika Malaysia melaksanakan langkah menangani COVID-19.


Banci asas penting kepada perancangan pembangunan negara – PM

PUTRAJAYA 7 Julai – Banci Penduduk dan Perumahan yang dilaksanakan setiap 10 tahun memberi gambaran sebenar mengenai situasi kependudukan semasa Malaysia bagi menjadi sumber rujukan dan asas penting kepada perancangan pembangunan negara.

Perdana Menteri Tan Sri Muhyiddin Yassin ketika melancarkan Banci Penduduk dan Perumahan 2020 (Banci 2020) di sini hari ini, berkata melalui aktiviti itu, saiz, taburan, komposisi dan ciri sosioekonomi penduduk serta perumahan di Malaysia dapat dikenal pasti.

“Maklumat seperti fasiliti pendidikan, kesihatan, rekreasi, jaringan jalan raya yang diperoleh akan digunakan untuk menggubal dan melaksanakan polisi kerajaan untuk tujuan pembangunan negara dan kepentingan rakyat,” katanya yang turut memohon  rakyat Malaysia memberikan kerjasama  bagi menjayakan Banci 2020.

Katanya walaupun negara masih melalui saat-saat sukar susulan wabak COVID-19 dan fasa Perintah Kawalan Pergerakan Pemulihan (PKPP), panduan prosedur operasi standard (SOP) akan disediakan dan dipatuhi petugas Jabatan Perangkaan dan masyarakat yang terlibat dalam melengkapkan keperluan Banci 2020.

Muhyiddin berkata maklumat yang dibekalkan melalui Banci 2020 akan mencorakkan kehidupan generasi pada masa depan yang bakal mengemudi negara ke satu tahap yang lebih baik.

Jika diimbas kembali, kehidupan dan nikmat yang kita perolehi pada hari ini adalah hasil kerjasama dan komitmen rakyat yang membekalkan maklumat pada lima banci terdahulu,” katanya.

Menurutnya, peranan dan tanggungjawab yang perlu dipikul oleh kerajaan dan rakyat adalah bagi memastikan kelangsungan pembangunan negara secara kompetitif, berintegriti dan bermaruah agar semua rakyat mengecapi taraf hidup yang wajar serta tumpuan terhadap pembangunan dan kemajuan negara untuk mencapai taraf negara maju lebih awal turut dapat direalisasikan.

Bagi melaksanakan usaha pembangunan negara berpandukan WKB2030, wujud keperluan perancangan polisi semasa dan masa depan yang menuntut kerajaan untuk lebih proaktif dan responsif, katanya.

Muhyiddin berkata statistik rasmi merupakan teras kepada proses pembentukan dasar sosioekonomi negara, dan dalam aspek tersebut, Jabatan Perangkaan Malaysia telah diberikan tanggungjawab untuk menghasilkan statistik yang berintegriti dan boleh dipercayai dalam bidang ekonomi, sosial, demografi dan alam sekitar.

Menurutnya, Sistem Statistik Negara adalah berteraskan kepada amalan terbaik yang disarankan Prinsip Asas Statistik Rasmi Pertubuhan Bangsa-bangsa Bersatu untuk diamalkan oleh organisasi statistik negara dalam penghasilan statistik rasmi.

Beliau berkata Sistem Statistik Negara yang teguh perlu dilaksanakan dalam persekitaran dunia yang kian mencabar dengan daya saing negara semakin bergantung pada penguasaan data dan maklumat untuk membuat keputusan yang tepat.


Dadah: Ketua jurumasak terlepas hukuman penjara seumur hidup, dipenjara 15 tahun

PUTRAJAYA, 29 Mac –  Seorang ketua jurumasak berjaya dalam rayuannya di Mahkamah Rayuan untuk mengetepikan hukuman penjara seumur hidup selepas didapati bersalah atas dua pertuduhan mengedar kanabis.

Noel Harry Hungan, 34, bagaimanapun perlu menjalani hukuman penjara 15 tahun dari tarikh tangkapan pada 10 Mei 2016 dan dikenakan 10 sebatan selepas Mahkamah Rayuan menggantikan pertuduhan pertama daripada mengedar 2,811 gram kanabis kepada pertuduhan memiliki.

Keputusan itu disampaikan oleh panel tiga hakim Mahkamah Rayuan terdiri daripada Datuk Abdul Karim Abdul Jalil, Datuk P. Ravinthran dan Datuk Abu Bakar Jais yang membenarkan rayuan Noel Harry untuk mengetepikan sabitan atas mengedar dadah dan hukuman penjara seumur hidup yang dijatuhi Mahkamah Tinggi.

Noel didakwa mengedar kanabis itu masing-masing pada 10 dan 11 Mei 2016 di Pejabat Pos Kota Kinabalu dan kawasan Kargo AirAsia, Lapangan Terbang Antarabangsa Kota Kinabalu (LTAKK).

Mahkamah Tinggi Kota Kinabalu pada 29 Mac 2018 mensabitkan Noel atas dua kesalahan mengedar kanabis dan dikenakan penjara seumur hidup serta 15 sebatan bagi setiap pertuduhan menyebabkan dia mengemukakan rayuan di Mahkamah Rayuan.

Di bawah pindaan Seksyen 39B (2) Akta Dadah Berbahaya 1952 yang berkuat kuasa pada 15 Mac 2018, individu yang didapati bersalah melakukan kesalahan mengedar dadah hendaklah dihukum mati atau penjara seumur hidup dan boleh dihukum sebat tidak kurang daripada 15 sebatan jika dia tidak dijatuhkan hukuman mati.


PM Ismail Sabri pertimbang bentang bajet 2023 jika peraturan benarkan

Ismail Sabri berkata beliau akan menunggu nasihat Peguam Negara Tan Sri Idrus Harun sekiranya beliau dibenar membentangkan Bajet 2023 pada 7 Okt nanti, sebagaimana yang diperuntukkan di bawah Perlembagaan Persekutuan dan perundangan negara.

Bercakap kepada pemberita selepas menghadiri Majlis Amanat Perdana Perkhidmatan Awam ke-18 (MAPPA XVIII) di sini, hari ini, Ismail Sabri berkata beliau tidak boleh membentangkan Bajet 2023 jika bertentangan dengan peraturan atau undang-undang.

“Kita kena tengok dari segi perlembagaan dan perundangan. Kalau tidak boleh, tak boleh lah. Kalau boleh, boleh dipertimbangkan,” kata Ismail Sabri ketika ditanya sama ada beliau akan membentangkan Bajet 2023.

Pada 26 Ogos lepas, Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar dilaporkan berkata Rang Undang-Undang (RUU) Perbekalan (Belanjawan) 2023 akan dibentangkan di Dewan Rakyat pada 7 Okt pada sesi sidang Mesyuarat Ketiga Penggal Kelima Parlimen Ke-14 (2022) yang bermula pada 3 Okt.

Dalam perkembangan lain, Ismail Sabri berkata perbincangan dalam mesyuarat Majlis Tertinggi (MT) UMNO pada malam 27 Ogos lepas berlangsung dalam suasana mesra dan tiada apa-apa isu.

“Kadang-kadang orang luar melihat lain daripada apa yang berlaku di dalam,” katanya ketika ditanya sama ada beliau ditekan untuk melepaskan jawatan Naib Presiden UMNO.


KPDHNEP rekodkan RM26.19 juta nilai rampas sepanjang tahun ini

TANJUNG BIDARA 6 Okt. – Bahagian Penguat Kuasa, Kementerian Perdagangan Dalam Negeri dan Hal Ehwal Pengguna (KPDNHEP) mencatatkan 356 kes mengikut Akta Kawalan Bekalan 1961 dengan nilai rampasan RM26.19 juta sepanjang tahun ini.

Sebanyak 40 kes mengikut akta sama diterima daripada serahan agensi kerajaan yang lain dengan nilai rampasan RM8.64 juta dicatatkan dalam tempoh berkenaan.

Pengarahnya Datuk Iskandar Halim Sulaiman berkata, jumlah kes dan nilai rampasan itu membuktikan pegawai terbabit turut membantu anggota komuniti menghadapi kesukaran akibat pandemik COVID-19 sejak Mac lalu.

“Tahun ini amat mencabar kerana penularan pandemik COVID-19, tetapi pegawai penguat kuasa tetap menjalankan tugas memastikan bekalan keperluan asas dan barangan kawalan untuk pengguna sentiasa mencukupi, selain memastikan peniaga tidak menaikkan harga barangan sesuka hati,” katanya.

Beliau berucap pada program Perbarisan Kawalan Kehormat Sempena Hari Penguat Kuasa KPDNHEP yang dirasmikan Menteri berkenaan, Datuk Alexander Nanta Linggi di sebuah resort di Tanjung Bidara semalam.

Katanya, 517,409 premis diperiksa sepanjang tempoh berkenaan dan daripada jumlah itu, 7,584 kertas siasatan dibuka berdasarkan pelbagai kesalahan dengan nilai rampasan RM60.62 juta.

Beliau berkata, tahun ini juga mencatatkan satu kes berprofil tinggi membabitkan aktiviti skim piramid oleh syarikat Monspace (M) Sdn Bhd yang sudah dijatuhkan hukuman denda RM7 juta kerana kesalahan mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA)
2001.

Selain itu, kejayaan juga dicapai mengikut Akta Jualan Langsung dan Skim Anti Piramid 1993 yang membabitkan denda RM2 juta dan wang tunai dalam 17 akaun bank sebanyak RM998 juta yang sudah dilucut hak dan dijadikan hasil kepada kerajaan.

“Dua lagi kes yang berjaya dilucut hak wang tunai adalah kes penyelewengan barang kawalan gas petroleum cecair (LPG) sebanyak RM70,000 dan kes urus niaga salah laku skim piramid sebanyak RM613,000,” katanya.

Beliau juga berkata, sebanyak 840,000 premis diperiksa di seluruh negara dan daripada jumlah itu, 12,195 kertas siasatan dibuka berdasarkan pelbagai kesalahan dengan nilai rampasan RM61.44 juta sepanjang 2019.


Rasuah: Bekas majistret dipenjara 58 tahun, denda RM1.05 juta

KUANTAN, 18 Mac – Mahkamah Sesyen di sini hari ini menjatuhkan hukuman penjara berjumlah 58 tahun dan denda RM1.05 juta terhadap bekas majistret selepas didapati bersalah atas enam pertuduhan meminta dan menerima suapan daripada seorang peniaga, kira-kira dua tahun lepas.

Hakim Datuk Ahmad Zamzani Mohd Zain juga memerintahkan Mohamad Amin Shahul Hamid, 41, menjalani hukuman penjara tambahan 72 bulan, jika tertuduh yang sebelum ini berkhidmat di Lipis dan Raub, gagal menjelaskan denda tersebut.

Bagaimanapun, Ahmad Zamzani membenarkan semua hukuman penjara berjalan serentak, bermaksud tertuduh hanya perlu menjalani hukuman penjara selama 12 tahun, selain membenarkan permohonannya untuk menangguhkan pelaksanaan hukuman penjara dan denda, kerana ingin merayu ke Mahkamah Tinggi.

Bagi tujuan itu, mahkamah menetapkan jaminan RM25,000 dengan seorang penjamin terhadap tertuduh dinaikkan menjadi RM50,000 selain syarat tambahan menyerahkan pasport antarabangsa kepada mahkamah dilanjutkan sehingga selesai rayuan.

Pada penghakimannya, Ahmad Zamzani berkata pembelaan tertuduh yang diberikan secara bersumpah hanya berbentuk pemikiran semula dan penafian kosong yang gagal menimbulkan keraguan yang munasabah terhadap semua pertuduhan.

Mahkamah, menurut beliau setelah meneliti keterangan dan hujahan pihak terlibat memutuskan keterangan kesemua 15 saksi pendakwaan terutamanya saksi terakhir iaitu peniaga Hassan Basri Ahmad Sutan Modo (SP15) yang didakwa memberi suapan itu, sebagai saksi boleh dipercayai dan utuh.

“Keterangan tertuduh bahawa dia berada dekat dengan kedai SP15 pada 22 Okt 2019 untuk membeli air adalah kali pertama didengari mahkamah di peringkat pembelaan. Perkara ini tidak pernah dicadangkan atau dibangkitkan pada mana-mana saksi pendakwaan.

“Keterangan kecederaan dialami tertuduh juga tidak pernah dibangkitkan atau dicadangkan kepada pegawai penyiasat. Mahkamah juga dapati hujahan pembelaan bahawa keterangan lisan tertuduh tidak pernah bersetuju meminta atau menerima rasuah adalah tidak berasas, tidak munasabah dan tidak diterima,” katanya.

Tertuduh didakwa meminta suapan berjumlah RM100,000 dan menerima suapan bernilai RM110,000 daripada Hassan Basri di sekitar Lipis dan Raub antara 5 Julai hingga 22 Okt 2019, yang didakwa sebagai dorongan untuk hanya mengenakan hukuman denda dan bukan penjara terhadap lelaki itu yang didakwa memiliki rokok seludup.

Dia didakwa mengikut Seksyen 16(a)(B) dan Seksyen 17(a) Akta Suruhanjaya Pencegahan Rasuah Malaysia (SPRM) 2009 serta boleh dihukum mengikut Seksyen 24 akta sama yang membawa hukuman maksimum penjara 20 tahun dan denda lima kali nilai suapan atau RM10,000 mengikut mana lebih tinggi, jika sabit kesalahan.

Sementara itu, peguam S. Meheraj yang hadir mewakili peguam tertuduh RSN Rayer, merayu mahkamah menjatuhkan hukuman minimum atas alasan tertuduh telah memberikan kerjasama sepenuhnya kepada SPRM selain tidak memiliki rekod kesalahan lampau dan menghidap asma.

“Tertuduh juga telah digantung kerja dari 2019 dan kini menerima separuh gaji. Bagi menampung kehidupan, dia membantu bapa saudaranya mengusahakan bendang di Sungai Petani, Kedah,” katanya.

Bagaimanapun, Timbalan Pendakwa Raya SPRM Datuk Wan Shaharuddin Wan Ladin menghujahkan hukuman setimpal dan berbentuk pengajaran perlu diberikan kerana kes itu melalui perbicaraan penuh, selain tertuduh telah membuat persediaan untuk melakukan jenayah.

Selain itu, sikap tertuduh yang tidak menggunakan orang tengah, sebaliknya berjumpa sendiri SP15 untuk mengutip wang menunjukkan dirinya tidak mempunyai perasaan ‘segan’ selain tamak kerana melihat peluang untuk memeras ugut mangsa, selepas mengetahui SP15 dituduh buat kali kedua.

“Tertuduh sanggup menelefon SP15 dan menjual nama Pengarah Pendakwaan Pahang dan mengugut SP15 akan dipenjarakan jika tidak membayar suapan. Tertuduh boleh diibaratkan sebagai ‘harapkan pagar, pagar makan padi’. Tertuduh telah memalukan sistem kehakiman dan penjawat awam,” katanya. – BERNAMA


Pelajar IPT dibenar masuk ke kampus berperingkat mulai 1 Mac – Hishammuddin

Menteri Kanan Pertahanan Datuk Seri Hishammuddin Tun Hussein berkata keputusan itu dibuat selepas Mesyuarat Menteri Kuartet COVID-19 ke-12 semalam, yang memperhalusi cadangan daripada KPT berhubung kemasukan pelajar ke IPT, iaitu universiti awam, politeknik, kolej komuniti dan IPT swasta,

“Antara prosedur operasi standard (SOP) ditetapkan KPT dan Kementerian Kesihatan (KKM) adalah pelajar dan staf yang lengkap dan tidak lengkap vaksinasi dibenarkan masuk ke kampus, namun mereka yang tidak lengkap vaksinasi perlu membuat ujian RT-PCR dan berkeputusan negatif tiga hari sebelum masuk ke kampus.

“Ujian pengesanan COVID-19 menggunakan kaedah RTK-Ag perlu dilakukan seminggu sekali bagi mereka yang tidak divaksinasi lengkap, mengikut Strategi Pengujian COVID-19 Kebangsaan yang dikeluarkan oleh KKM,” katanya dalam kenyataan hari ini.

Bagi pelajar antarabangsa sedia ada dan baharu, Hishammuddin berkata hanya mereka yang lengkap vaksinasi dibenarkan masuk ke Malaysia serta wajib menjalani tempoh kuarantin selama tujuh hari atau lima hari sekiranya telah mendapat dos penggalak.

Selain itu, katanya IPT perlu mempunyai kapasiti untuk menampung bilangan pelajar yang hadir secara fizikal dan sentiasa mematuhi SOP pengajaran dan pembelajaran (PdP) yang ketat, manakala PdP secara hibrid dan/atau secara dalam talian juga dibenarkan kepada IPT.

Beliau berkata semua aktiviti sukan dan riadah juga perlu mematuhi SOP dikeluarkan oleh KKM dan pelajar yang pulang ke kampus wajib terus mematuhi SOP umum seperti memakai pelitup muka, mengamalkan penjarakan fizikal dan sentiasa menjaga kebersihan diri.

“Dalam setiap kelonggaran diberikan kerajaan, aspek keselamatan dan kesihatan rakyat termasuklah pelajar IPT tetap menjadi keutamaan. Sehubungan itu, kerajaan menyeru kepada semua pihak termasuk pentadbiran IPT, staf dan pelajar agar mematuhi SOP ditetapkan dengan penuh berdisiplin dan bertanggungjawab,” katanya.

Sebarang pertanyaan lanjut boleh hubungi Bilik Gerakan COVID-19 KPT di talian 03-8870 6777/ 6949 / 6623 / 6628, layari laman web IPT atau terus hubungi Pegawai Penyelaras di IPT masing-masing. – BERNAMA


Pengamal media ‘lidah’ masyarakat

AYER KEROH 23 Mei – Masyarakat di negeri ini menyifatkan pengamal media sebagai ‘orang tengah’ atau perantara dalam menyampaikan maklumat yang benar kepada orang ramai.

Muhammad Hisyamuddin Iskandariah Abdullah, 26, berkata pengamal media memainkan peranan besar khusus melaporkan fakta yang benar dan tepat mengenai sesuatu isu agar ia dapat difahami serta tidak menimbulkan kekeliruan dalam kalangan orang ramai.

“Sekarang ini warganet kerap memuat naik video atau berkongsi hantaran yang maklumatnya tidak sah atau meragukan, disinilah peranan penting dimainkan media iaitu melaporkan perkara yang betul.

“Media juga perlu jalankan tugas dengan penuh rasa tanggungjawab, salur maklumat yang betul dan bukannya khabar angin,” katanya ketika ditemui MHI di sini, hari ini.

Manakala Muhammad Syafiq Hasbullah,33, berkata media adalah suara yang membawa permasalahan masyarakat kepada pihak yang berkenaan atau kerajaan bagi mendapatkan penyelesaian.

“Kewajipan setiap media adalah menyampaikan perkara dan maklumat yang benar, mereka perlu dapatkan maklumat daripada setiap sudut, bukannya sebelah pihak sahaja,” katanya.


Mahfuz Omar menang saman fitnah peroleh ganti rugi RM50,000

KUALA LUMPUR 8 Nov – Mahkamah Tinggi di sini hari ini memerintahkan Menteri Besar Kedah Datuk Seri Muhammad Sanusi Md Nor membayar ganti rugi RM50,000 kepada Ahli Parlimen Pokok Sena Datuk Mahfuz Omar berhubung kenyataan fitnah melalui hantaran Facebook dua tahun lepas.

Pesuruhjaya Kehakiman Datuk Mohd Arief Emran Arifin membuat perintah itu selepas membenarkan saman fitnah dikemukakan Mahfuz selaku plaintif terhadap Muhammad Sanusi sebagai defendan.

Peguam Noorazmir Zakaria yang mewakili Mahfuz berkata mahkamah memerintahkan Muhammad Sanusi membayar ganti rugi tersebut dalam tempoh 14 hari mulai hari ini.

“Mahkamah juga memerintahkan defendan (Muhammad Sanusi) menulis permohonan maaf kepada plaintif di laman Facebook milik defendan dalam tempoh 14 hari dan memerintahkan defendan membayar kos tindakan guaman kepada plaintif berjumlah RM15,000.

“Perintah-perintah lain yang dikenakan ialah satu injunksi menegah defendan atau ejen-ejennya daripada menerbitkan kata-kata fitnah terhadap plaintif pada masa hadapan,” katanya ketika dihubungi pemberita melalui aplikasi WhatsApp selepas keputusan kes saman itu yang berlangsung secara dalam talian, hari ini.

Perbicaraan kes itu berlangsung pada 26 Ogos lalu dengan dua saksi plaintif termasuk Mahfuz dan seorang saksi defendan iaitu Muhammad Sanusi telah memberi keterangan.

Pada 9 Okt 2019, Mahfuz memfailkan saman itu berdasarkan hantaran yang dibuat oleh Muhammad Sanusi dalam akaun Facebooknya pada 30 Julai 2019 yang mengaitkan Mahfuz selaku wakil rakyat bagi kawasan Pokok Sena dalam isu pemindahan Sport Toto ke kawasan itu.

Mahfuz juga mendakwa Muhammad Sanusi menerbitkan satu video berdurasi 7 minit 57 saat di akaun Facebooknya pada 27 Julai 2019 yang memaparkan sekumpulan individu membantah pembukaan Sport Toto di Pokok Sena sambil memegang sepanduk yang tertera nama plaintif.- BERNAMA


KPM umum peperiksaan percubaan SPM 2020 dibatalkan

KPM bagaimanapun memberi jaminan biarpun tidak menduduki peperiksaan percubaan SPM 2020, peluang pelajar ke Institusi Pengajian Tinggi Awam (IPTA) tidak akan terjejas.

“KPM telah mengadakan perbincangan dengan Bahagian Kemasukan Pelajar IPTA, Kementerian Pengajian Tinggi untuk memastikan peluang pelajar untuk melanjutkan pelajaran ke IPTA tidak terjejas,” menurut kenyataan itu.

Sementara itu, peperiksaan pentaksiran pusat dan peperiksaan SPM, Sijil Vokasional Malaysia (SVM), Sijil Tinggi Agama Malaysia (STAM) dan Diploma Vokasional Malaysia (DVM) serta peperiksaan antarabangsa yang setara akan diteruskan.

Sebelum ini, Ketua Pengarah Pelajaran, Datuk Dr Habibah Abdul Rahim, dilapor berkata, 15 peratus atau 346 buah daripada 2,350 buah sekolah masih belum melaksanakan peperiksaan percubaan SPM 2020.

Kebanyakan sekolah itu berada di negeri yang dikenakan Perintah Kawalan Pergerakan Bersyarat (PKPB) lebih awal, iaitu di Sabah, Selangor, Kuala Lumpur serta Labuan.

Katanya, sebanyak 2004 sekolah atau 85 peratus daripada 2,350 sekolah di seluruh negara sudah mengadakan peperiksaan percubaan SPM 2020, sebelum sekolah ditutup bermula 9 November lalu.


Saya gembira kembali ke Melaka – Hidilyn

JASIN 6 Nov – Jaguh angkat berat Filipina Hidilyn Diaz gembira dapat kembali dan menyambung latihannya di Kampung Kesang Tua di sini yang membantunya meraih kejayaan pada temasya Olimpik Tokyo, selepas meninggalkan negeri ini akhir Julai lepas.

Hidilyn, 30, yang merupakan pemenang pingat emas Olimpik pertama Filipina menganggap kampung itu sebagai rumah keduanya selepas menghabiskan lebih sembilan bulan bekerja keras menjalani latihan bagi persiapan ke Olimpik.

“Segala-galanya ada di tempat ini (Kampung Kesang Tua), saya boleh melakukan rutin harian seperti latihan, pemulihan dan menikmati makanan selain persekitaran yang aman dan harmoni jauh dari kesibukan kota, jadi saya boleh menumpukan latihan tanpa gangguan.

“Saya suka segala-galanya mengenai Melaka, apabila kembali ke sini ramai yang memberi perhatian dan saya sangat bersyukur kerana ketika saya terkandas di sini, mereka menyediakan tempat untuk berlatih seperti di tempat saya sendiri,” katanya kepada Bernama hari ini.

Hidilyn tiba di Lapangan Terbang Antarabangsa Kuala Lumpur (KLIA) minggu lepas dan terus ke Kampung Kesang Tua bagi menjalani kuarantin hingga semalam.

Mengulas lanjut, Hidilyn berkata beliau melihat sukan angkat berat berpotensi dikembangkan di Malaysia sekali gus melahirkan juara Olimpik pada masa depan.

Mengenai hasrat untuk membina sebuah pusat latihan bagi pembangunan sukan angkat berat di Kesang Tua, beliau berharap ramai pihak tampil memberi bantuan bagi menjayakannya.

“Kami telah memulakannya di sini dan memenangi pingat emas, selepas saya pulang ke sini ramai ibu bapa bertanya dan berminat untuk menghantar anak mereka untuk menjadi atlet angkat berat. Mereka mungkin melihat ini tempat untuk melahirkan pemenang pingat emas Olimpik.

Hidilyn sebelum ini membuat persiapan ke Olimpik dengan menjalani latihan di kampung itu apabila terkandas berikutan pelaksanaan sekatan pergerakan bagi membendung penularan COVID-19.- BERNAMA


Hampir 300 mangsa banjir dipindahkan ke 8 PPS – MB Selangor

SHAH ALAM, 7 Mac – Hampir 300 mangsa banjir daripada 56 buah keluarga telah dipindahkan ke lapan pusat pemindahan sementara (PPS) setakat 8.45 malam, berikutan hujan lebat di sekitar Selangor sejak petang tadi.

Menteri Besar Datuk Seri Amirudin Shari dalam ciapannya di Twitter memaklumkan lapan PPS berkenaan adalah Dewan Camelia Seksyen 10 Putra Height, SK Puchong Indah, Dewan Batu 3, Dewan Kampung Seri Aman, Dewan Puchong Jaya, Dewan MPS Kampung Melayu Sri Kundang, Dewan PJS 2C/6 dan Dewan PJS 1/35.

“Skuad Pantas Majlis Bandaraya Subang Jaya telah digerakkan ke Kampung Tengah, Kampung Baru Seri Kembangan, Taman Kinrara 1, Taman Kinrara 4 dan Puncak Jalil 8 di Seri Kembangan untuk membantu,” katanya.

Sementara itu, Pengarah Jabatan Bomba dan Penyelamat Selangor Norazam Khamis dalam satu kenyataan berkata paras air kini semakin menurun di beberapa kawasan yang terjejas banjir di negeri ini.

Beliau berkata antara kawasan yang terkesan termasuk Kampung Gombak, Kampung Melayu Kundang dan Kampung Melayu Sungai Serai di Batu Arang; Bandar Baru Sungai Buloh, Kampung Melayu, Sungai Buloh dan Kampung Gombak Kuang, Rawang yang menjejaskan lebih 50 buah rumah.

Selain itu katanya, banjir turut melanda di Daerah Klang melibatkan kawasan di Persiaran Hamzah Alang, Pekan Kapar, Jalan Teratai, Taman Meru Daya, Jalan Sesenduk Meru, Jalan Cempaka dan Jalan Paip.


Menara Taming Sari kembali ‘hidup’

BANDA HILIR 3 Okt – Produk pelancongan popular Melaka, Menara Taming Sari (MTS) yang merupakan mercu tanda pelancongan negeri ini kembali ‘hidup’ selepas hampir setahun tidak beroperasi.

Tinjauan Melaka Hari Ini (MHI) di lokasi pada hari kedua menara tersebut kembali beroperasi mendapati pengunjung yang datang rata-rata tidak mahu lepaskan peluang menaiki ikon pelancongan negeri itu.

Bagi pengunjung Muhammad Affiq Abdul Rashid, 31, dia memilih untuk membawa isteri serta anaknya ke MTS itu kerana terpikat dengan promosi yang ditawarkan pihak pelancongan terbabit selain memikirkan dia sebagai anak jati negeri Melaka yang belum menaiki menara terbabit.

“Antara lain, sebagai anak negeri ini, sudah pasti saya sekeluarga akan terus merancakkan produk pelancongan Melaka bagi membantu jana ekonomi negeri tercinta ini,” katanya.

Keterujaan itu turut dikongsi seorang lagi pengunjung, Nor Suhaila Mad Nawe, 27 ,yang berasal dari Terengganu, yang baru berkhidmat di Melaka sebagai guru.

“Masa saya sampai di Melaka pada bulan Februari lalu, negeri ini terdapat banyak lokasi pelancongan yang menarik untuk dilawati, namun oleh kerana tempoh Perintah Kawalan Pergerakan (PKP) ketika itu, saya hanya pendam rasa nak melancong.

“Selepas Melaka diumum masuk ke Fasa 3 Pelan Pemulihan Negara (PPN), saya tidak lengah masa untuk melancong dalam negeri bersejarah ini dan saya sangat teruja.

Seorang lagi pengunjung, Nur Azrina Mohammad Zawawi, 30, dia terpukau dengan pemandangan Melaka yang masih terpelihara cantik seperti tiga tahun lalu sewaktu pertama kali dia menaiki MTS pada tahun 2018.

Katanya yang berasal dari Kelantan dan berkhidmat di Melaka itu, dia berasa teruja apabila kerajaan negeri membuka peluang untuk penduduk dalam Melaka melancong menerusi kempen ‘Melakan Visit Melaka’.

“Pada saya yang kali kedua naik MTS ini, pemandangan sekitar Melaka yang dilihat masih lagi cantik, dan tempat pertama dituju selepas beralih Fasa 3 PPN di Melaka ini memang di sinilah tempatnya, istimewa bagi saya.

Untuk rekod, Menara Taming Sari yang dibuka pada tahun 2008 itu mempunyai ketinggian 110 meter dan boleh berputar 360 darjah untuk pengunjung melihat panorama Bandaraya Melaka secara keseluruhan dan nama dan rekaan menara itu diambil berdasarkan reka bentuk Keris Taming Sari.


Ayahanda Permaisuri Selangor meninggal dunia

SHAH ALAM, 20 April – Ayahanda Tengku Permaisuri Selangor Tengku Permaisuri Norashikin, Abdul Rahman Baba meninggal dunia akibat sakit tua pada pukul 3.40 pagi tadi.

Istana Selangor dalam satu hantaran di laman Instagram dan Facebook Selangor Royal Office hari ini memaklumkan bahawa Allahyarham Abdul Rahman kembali ke rahmatullah hari ini (20 April 2021), bersamaan 8 Ramadan 1421 Hijrah.

Menteri Besar Selangor Datuk Seri Amirudin Shari melalui ciapan di laman Twitternya mengucapkan takziah kepada Sultan Selangor Sultan Sharafuddin Idris Shah dan Tengku Permaisuri Norashikin.


Penggunaan air bawah tanah Malaysia kurang 3 peratus – PM

BERA, 26 Mac – Penggunaan air bawah tanah di Malaysia kurang daripada tiga peratus berbanding negara lain, walaupun Malaysia mempunyai sumber air bawah tanah berkapasiti 5,000 bilion meter padu dengan keupayaan penjanaan semula sebanyak 64 bilion meter padu, setahun.

Perdana Menteri Datuk Seri Ismail Sabri Yaakob berkata kapasiti air yang sangat besar itu berupaya menjadi sumber alternatif bekalan air negara, namun buat masa ini air bawah tanah digunakan sebagai sumber air minuman di negeri seperti Kelantan, Terengganu, Pahang, Sabah dan Sarawak.

“Kajian Sumber Air Negara (NWRS) bagi Semenanjung Malaysia (2000-2050) mendapati air bawah tanah boleh dijadikan sumber air alternatif untuk kawasan luar bandar dan kawasan terpencil dan untuk pelbagai kegunaan termasuk perindustrian, pertanian dan domestik melalui beberapa kaedah dan proses yang bersesuaian,” katanya.

Ismail Sabri berkata demikian semasa berucap pada Majlis Sambutan Hari Air Sedunia 2022 Peringkat Kebangsaan di Taman Awam Bera di sini hari ini. Turut hadir Menteri Alam Sekitar dan Air Datuk Seri Tuan Ibrahim Tuan Man.

Perdana Menteri berkata Kementerian Tenaga dan Sumber Asli (KeTSA) menerusi Jabatan Mineral dan Geosains (JMG) sedang giat melaksanakan aktiviti seperti pemetaan, pembangunan, pemantauan dan Pembangunan Pusat Data dan Inventori Air Bawah Tanah bagi meningkatkan penggunaan air bawah tanah.

“Langkah ini bagi meningkatkan penggunaan air bawah tanah sebagai sumber konjuntif bekalan air negara untuk kegunaan struktur binaan seperti empangan bawah tanah, imbuhan akuifer terurus dan susupan tebing sungai,” katanya.

Dalam perkembangan berkaitan, Ismail Sabri memaklumkan kerajaan sedang mengkaji semula Dasar Sumber Air Negara (DSAN) dengan mengambil kira situasi dan cabaran semasa dihadapi sektor air negara, serta akan disesuaikan dengan pelan Transformasi Sektor Air 2040 dan perancangan pembangunan di bawah Rancangan Malaysia Ke-12 (RMK-12).

DSAN menekankan keperluan untuk melindungi alam sekitar bagi memelihara sumber air dan antara teras utamanya ialah jaminan serta kelestarian sumber air yang mencukupi dan selamat melalui pemuliharaan dan pengurusan sumber air yang berkesan.

Perdana Menteri berkata walaupun negara mempunyai sumber air yang mencukupi bagi menyediakan air yang selamat dan terawat, masih terdapat isu dan cabaran berkaitan pengurusan air yang perlu ditangani secara berkesan bagi mencapai pengurusan sumber air negara yang lestari dan holistik.

Cabaran itu, antaranya kuantiti air yang ada kalanya berlebihan semasa musim hujan dan tidak mencukupi semasa musim kemarau selain kualiti air yang semakin merosot dan pengagihan yang tidak seimbang, katanya.

Perdana Menteri juga berharap kerajaan Persekutuan, kerajaan negeri, jabatan dan agensi untuk bekerjasama merealisasikan pelaksanaan pengurusan sumber air negara secara bersepadu serta dalam tindakan memelihara sumber air secara berterusan bagi memastikan ketersediaan air.

Beliau yang juga Ahli Parlimen Bera berkata pelaksanaan Pelan Induk Saliran Mesra Alam atau PISMA bagi Bandar Bera oleh Jabatan Pengairan dan Saliran boleh dijadikan panduan dan rujukan untuk merancang pembangunan masa hadapan lebih sistematik dan mampan.

Projek itu yang antara lain melibatkan sistem perparitan bagi mengurangkan risiko banjir dijangka dapat memberi manfaat kepada kira-kira 100,000 penduduk dalam kawasan Bera, apabila ia siap kelak.

Pada sambutan yang bertemakan ‘Melestarikan Sumber Air: Memanfaatkan Air Bawah Tanah’ itu, Ismail Sabri juga melancarkan buku bertajuk ‘Air dan Pembentungan di Malaysia: Sejarah serta Perspektif’ yang sesuai dijadikan rujukan pelajar, penyelidik dan institusi berkaitan. – BERNAMA


Bapa Azizulhasni meninggal dunia pagi tadi akibat strok

KUALA LUMPUR, 31 Jan – Jaguh berbasikal trek kebangsaan, Datuk Mohd Azizulhasni Awang menerima perkhabaran duka apabila bapanya, Awang Embong, 72, meninggal dunia akibat strok awal pagi tadi.

Abang ipar Azizulhasni, Mohd Razman Mohamad, 37, memaklumkan Allahyarham Awang menghembuskan nafas terakhir pada pukul 2 pagi di kediamannya di Dungun, Terengganu.

Mohd Razman berkata Allahyarham baru-baru ini dimasukkan ke sebuah hospital swasta di Kuala Terengganu untuk menerima rawatan selama empat hari sebelum dibenarkan pulang petang semalam.

“Doktor benarkan arwah pulang dalam keadaan baik, dan kelihatan ceria sebelum meninggal dunia, kami sekeluarga amat terkejut dengan pemergian Allahyarham, namun harus redha dengan ketentuan ilahi,” katanya ketika dihubungi Bernama hari ini.

Mohd Razman berkata solat jenazah akan diladakan selepas solat Zohor di Surau Ustaz Omar Shukri sebelum jenazah dikebumikan di Tanah Perkuburan Islam Syed Yahya, Dungun.

Sementara itu Mohd Razman memberitahu Azizulhasni, yang sedang menjalani latihan di Melbourne, Australia, sempat menghubunginya pukul 5 pagi tadi untuk mendapatkan perkembangan mengenai situasi melanda keluarganya ketika ini.


DUN Pantai Kundor: Rumah Ceria Merdeka jadi acara tahunan

PANTAI KUNDOR 30 Ogos- Pertandingan Rumah Ceria Merdeka anjuran Jawatankuasa Pembangunan dan Keselamatan Kampung (JPKK) Kampung Pantai Rombang bakal dijadikan sebagai acara tahunan.

Pengerusi JPKK Pantai Rombang, Muhammad Shafiq Ab Majid berkata keputusan itu berdasarkan komitmen dan kesungguhan peserta dan penduduk di kampung itu.

“Bagi pertandingan Rumah Ceria Merdeka ini, barisan juri membabitkan Pegawai Daerah, Pegawai Penerangan dan wakil agensi lain akan menilai rumah paling menarik untuk diumumkan sebagai pemenang.

“Tiga aspek diambil kira iaitu kreativiti, daya saing dan nilai tambah kepada penggunaan barangan terpakai, arca dan ayat-ayat menggambarkan budaya seperti pantun selain tema kemerdekaan perlu dipaparkan. Pemenang akan diumumkan pada malam ambang merdeka (30 Ogos),” katanya kepada Melaka Hari Ini.

Muhammad Shafiq berkata, penganjur tidak menyediakan hadiah lumayan namun melihat kepada kesungguhan dan komitmen penduduk, wang kemenangan akan diberikan kepada semua peserta.


Dua beradik maut kereta dirempuh lori tangki

KUANTAN, 14 Jun – Dua beradik maut selepas kereta dinaiki mereka dirempuh lori tangki membawa muatan petroleum berhampiran lampu isyarat Felda Lepar Hilir di Jalan Kuantan-Segamat di sini, malam tadi.

Ketua Polis Daerah Kuantan ACP Wan Mohd Zahari Wan Busu berkata mereka yang maut ialah Siti Mazurah Zulkifli, 30, dan Siti Nur Alia Saffiyah, 18, yang berasal dari Felda Lepar Hilir Satu di sini.

“Kemalangan pada 11 malam itu dipercayai berlaku apabila lori tangki yang dalam perjalanan ke sebuah stesen minyak di Gambang telah hilang kawalan dan terbabas ke laluan bertentangan lalu merempuh kereta mangsa,” katanya menerusi kenyataan di sini hari ini.

Kejadian yang berlaku semasa hujan itu meyebabkan kereta yang dipandu Siti Nur Alia Saffiyah terperosok ke bawah lori tangki dan kedua-dua mangsa disahkan meninggal dunia di tempat kejadian.

Wan Mohd Zahari berkata pemandu lori tangki yang berusia 31 tahun telah ditahan bagi membantu siasatan dan ujian saringan air kencing yang dilakukan adalah negatif.

Mayat mangsa dibawa ke Hospital Tengku Ampuan Afzan (HTAA) di sini untuk bedah siasat dan siasatan lanjut dijalankan mengikut Seksyen 41(1) Akta Pengangkutan Jalan 1987.


Tawaran diskaun saman PDRM, JPJ melalui Whatsapp adalah palsu

KUALA LUMPUR, 17 Julai – Polis Diraja Malaysia (PDRM) hari ini mengesahkan iklan promosi tawaran saman hingga 20 Julai yang tersebar melalui aplikasi WhatsApp adalah palsu.

Setiausaha Polis Malaysia (SUPM) Datuk Noorsiah Mohd Saaduddin berkata iklan itu yang mempromosikan tawaran 50 peratus diskaun saman PDRM dan Jabatan Pengangkutan Jalan (JPJ) turut memaparkan nombor individu yang boleh dihubungi bagi mendapatkan diskaun tersebut.

“Orang ramai yang menerima iklan promosi tersebut diminta tidak terpengaruh atau berhubung dengan penama yang dinyatakan,” katanya dalam kenyataan hari ini.

Beliau turut menasihatkan orang ramai supaya menyemak kesahihan berita terutama mengenai tawaran pengurangan saman melalui saluran media rasmi PDRM bagi mengelak menjadi mangsa penipuan. – BERNAMA


MOT lantik dua anggota baharu MAVCOM

KUALA LUMPUR, 12 Jun – Kementerian Pengangkutan (MOT) melantik Datuk Roger Tan Kor Mee dan Datuk Wan Kamaruzaman Wan Ahmad sebagai dua anggota baharu Suruhanjaya Penerbangan Malaysia (MAVCOM) berkuat kuasa Rabu lepas hingga 7 Jun 2025.

Menteri Pengangkutan Datuk Seri Dr Wee Ka Siong dalam kenyataan hari ini berkata Tan yang merupakan peneraju Tetuan Roger Tan and Partners serta ahli Majlis Peguam, tidak asing dalam perkhidmatan awam dengan berkhidmat sebagai perunding luar untuk kerajaan Johor dan kerajaan Persekutuan dalam suatu tempoh yang panjang.

“Wan Kamaruzaman pula pernah berkhidmat sebagai ahli lembaga pengarah beberapa entiti korporat utama di Malaysia, bekas Ketua Pegawai Eksekutif Kumpulan Wang Persaraan (Diperbadankan) (KWAP) dan kini seorang daripada anggota Panel Pelaburan bagi Kumpulan Wang Simpanan Pekerja (KWSP).

“Kami juga mengucapkan jutaan terima kasih dan setinggi-tinggi penghargaan kepada Datuk Mah Weng Kwai dan Datuk Fauziah Yaacob atas sumbangan mereka sepanjang menjadi anggota suruhanjaya sejak 2016,” katanya.

Selain itu, Wee turut memaklumkan Datuk Seri Long See Wool turut dilantik semula menganggotai suruhanjaya itu berkuat kuasa 1 Mac lepas hingga 28 Feb 2025.

Beliau berkata Long yang telah berkhidmat lebih 34 tahun dan pernah menjawat jawatan Ketua Setiausaha MOT mula berkhidmat sebagai anggota suruhanjaya sejak 2016.

Wee turut merakamkan ucapan terima kasih kepada Perdana Menteri Datuk Seri Ismail Sabri Yaakob atas pengendorsan beliau terhadap anggota suruhanjaya yang baharu dilantik itu.

“Kami mengucapkan tahniah dan mendoakan pelantikan mereka dapat membangunkan industri penerbangan ke tahap lebih tinggi di dalam usaha ke arah pemulihan ekonomi,” katanya.- BERNAMA


Ukraine-Rusia: Malaysia desak hentikan pertempuran

Kementerian Luar (Wisma Putra) dalam satu kenyataan pada Sabtu berkata, Malaysia turut menyeru agar laluan masuk yang selamat dan tanpa halangan dapat disediakan, terutamanya di kawasan utama konflik. Ia bagi memastikan bantuan kemanusiaan segera disampaikan kepada semua pihak yang terkesan, terutamanya golongan rentan.

“Malaysia menyeru semua pihak mengambil langkah segera untuk meredakan ketegangan, meneruskan dialog dan mengambil langkah mengelakkan lebih banyak kehilangan nyawa dan kemusnahan teruk daripada berlaku.

“Malaysia turut menyeru semua pihak untuk meneruskan dialog dan meneliti segala kemungkinan bagi mencari jalan penyelesaian kepada konflik itu secara damai,” kata kenyataan itu.

Ia perlu dilaksana berlandaskan Piagam PBB dan undang-undang antarabangsa yang berkaitan, termasuk menghormati kedaulatan dan integriti wilayah setiap negara anggota,” katanya dalam kenyataan itu.

Sebagai ahli Majlis Hak Asasi Manusia (HRC), Malaysia sebelum ini mengundi menyokong mengadakan Debat Khas dua hari yang menerima pakai resolusi mengenai ““Situasi hak asasi manusia di Ukraine yang berpunca daripada keganasan Rusia” pada sesi ke 49 HRC yang bermula Khamis lalu (3-4 Mac).

“Bagi mencapainya, Malaysia bersedia untuk bekerjasama dengan semua pihak ke arah penyelesaian konflik secara aman dan damai,” tambah kenyataan itu. – BERNAMA


Calon Presiden MUSA: “Beri saya masa…” – Idris

Itu respon Datuk Seri Utama Idris Haron berhubung desas-desus yang mengaitkan namanya bakal dipilih menjawat jawatan Presiden Persatuan Bola Sepak Melaka United (MUSA) pada Kongres ke-65 badan induk itu, Ahad ini.

Ketika dihubungi Melaka Hari Ini, beliau mengakui ditawarkan jawatan berkenaan oleh Ketua Menteri Datuk Seri Utama Haji Sulaiman Md Ali yang juga Presiden MUSA, baru-baru ini.

“Tapi buat masa ini, biarlah Presiden meneruskan tugasnya dahulu di dalam MUSA. Saya sentiasa bersedia membantu sekiranya diperlukan pada bila-bila masa sama ada berjawatan atau tidak.

Terdahulu, nama Idris yang juga Pengerusi Jawatankuasa Pembangunan Daerah, Luar Bandar, Pengurusan Banjir dan Teknologi Hijau negeri hangat menjadi sebutan peminat skuad Hang Tuah apabila dikatakan menjadi individu pertama yang dipilih Sulaiman untuk menggalas kerusi nombor satu badan induk itu.

Untuk rekod, Idris bukan lagi nama asing dalam kalangan peminat Melaka United memandangkan beliau pernah menjadi figura yang bertanggungjawab mengubah landskap bola sepak negeri ini daripada beraksi dalam saingan liga paling bawah sehinggalah mendaki tangga untuk naik ke saingan liga tertinggi seperti yang ada sekarang.

Sepanjang memimpin MUSA, Idris telah berjaya membantu Melaka United bergelar juara selama dua musim berturut-turut iaitu menjuarai Liga FAM 2015 dan Liga Premier 2016.


COVID: 6,045 kes baharu, kes kumulatif cecah 778,652

KUALA LUMPUR 4 Julai – Malaysia mencatatkan 6,045 kes baharu COVID-19 hari ini berbanding 6,658 kes semalam, dengan jumlah kes kumulatif mencecah 778,652 kes.

Ketua Pengarah Kesihatan Tan Sri Dr Noor Hisham Abdullah menerusi perkongsian dalam Twitter memaklumkan Selangor mencatat kes harian tertinggi dengan 2,262 kes diikuti Kuala Lumpur (616); Negeri Sembilan (531); Johor (500); Perak (384); Sarawak (365) dan Kedah (332).

Melaka pula mencatatkan 290 kes diikuti Sabah (228); Pulau Pinang (173); Kelantan (124); Pahang (95); Labuan (75); Terengganu (54); Putrajaya (16) manakala tiada kes baharu di Perlis.

Sementara itu, Dr Noor Hisham dalam satu kenyataan memaklumkan daripada 6,045 kes baharu, 20 adalah kes import terdiri daripada 13 warganegara dan tujuh bukan warganegara dan 6,025 kes melibatkan penularan dalam negara terdiri daripada 4,647 warganegara dan 1,378 bukan warganegara.

Kes sembuh dicatat hari ini adalah 5,271 menjadikan jumlah kumulatif kes pulih 705,486, manakala kes aktif terus meningkat kepada 67,669 kes.

“Sejumlah 63 kematian direkodkan hari ini melibatkan 54 warganegara dan sembilan warga asing, menjadikan angka keseluruhan korban COVID-19 kini 5,497 orang,” katanya sambil memberitahu remaja perempuan berusia 13 tahun dengan sejarah penyakit epilepsi adalah adalah kes kematian paling muda.

Dr Noor Hisham berkata 17 kluster baharu dikesan dengan 11 daripadanya melibatkan penularan di tempat kerja, lima kluster komuniti dan satu kluster kumpulan berisiko tinggi.

Kluster tempat kerja itu ialah Jalan Wira Lapan, Industri Parit Jamil, Industri Parit Hulu dan Jalan Perindustrian Agas 11 di Johor; Kilometer 22 Jalan Gambang dan Industri Bypass Gebeng (Pahang); Industri Jalan Bangi Lama (Selangor); Pengkalan Batu (Kelantan); Lorong Sungai Tiram (Pulau Pinang); Bahtera Barat (Sabah) dan 35 Bintulu (Sarawak).

Bagi kluster komuniti pula, ia melibatkan Kluster Sungai Pelepak dan Sungai Entajum di Sarawak; Kampung Jeram Perdah (Kelantan); Lorong Empat Sekinchan (Selangor); dan Gong Pasir (Terengganu) manakala kluster kumpulan berisiko tinggi melibatkan Persiaran Kempas Jernih (Johor).


KPPK terus pastikan kepentingan minyak sawit terpelihara, bantu pekebun kecil

KUALA LUMPUR, 5 Feb – Kementerian Perusahaan Perladangan dan Komoditi (KPPK) akan terus bekerja keras untuk memastikan kepentingan jangka panjang industri minyak sawit terpelihara dan seterusnya membantu pekebun kecil kelapa sawit dan pihak berkepentingan lain.

Menteri, Datuk Zuraida Kamaruddin berkata usaha KPPK akan terus dipergiat walaupun ketika ini terdapat sekatan yang dilakukan oleh Amerika Syarikat (AS) dan Kesatuan Eropah (EU) terhadap minyak sawit Malaysia.

Beliau berkata kementerian akan terus berusaha memperluas pasaran minyak sawit Malaysia ke pasaran luar negara khususnya di negara Asia Barat seperti Turki dan Arab Saudi.

“Ini memandangkan terdapat peningkatan eksport minyak sawit Malaysia ke Turki dengan jumlah 703,588 tan pada 2021 dan komitmen Arab Saudi untuk meningkatkan import minyak sawit Malaysia kepada 500,000 tan dengan nilai dianggarkan mencecah RM1.5 bilion tahun ini,” katanya dalam kenyataan pada Sabtu.

Beliau berkata beberapa Memorandum Persefahaman (MoU) telah ditandatangani dengan beberapa syarikat antaranya Savola Group, yang merupakan pengimport dan pengedar minyak makan terbesar di Arab Saudi, semasa lawatannya dan delegasi KPPK ke Arab Saudi baru-baru ini.

Zuraida berkata KPPK turut menjalinkan kerjasama dalam tiga bidang termasuk pembinaan terminal tangki penyimpanan di Jeddah, menjadikan Arab Saudi sebagai hab eksport semula minyak sawit Malaysia; dan kempen bersama bagi mempromosikan kebaikan minyak sawit Malaysia kepada negara berkenaan dan dunia.

Beliau turut menggesa seluruh rakyat Malaysia untuk bersama-sama dengan KPPK dalam usaha menangani propaganda antiminyak sawit oleh negara-negara barat yang jelas bertujuan menjatuhkan industri minyak sawit negara.

Selain itu, beliau berkata buat kali pertama dalam sejarah industri sawit negara, harga minyak sawit mentah (MSM) mencecah harga tertinggi sepanjang masa RM5,750 satu tan selama dua hari berturut-turut pada 3 dan 4 Feb, 2022.

“Peningkatan ini adalah bukti komitmen KPPK melalui agensi Lembaga Minyak Sawit Malaysia (MPOB) dan Majlis Minyak Sawit Malaysia (MPOC) bersama-sama Majlis Pensijilan Minyak Sawit Malaysia (MPOCC) dalam membantu rakyat menerusi pelbagai inisiatif dan dasar kerajaan,” katanya.- BERNAMA


OP Benteng: 319 bot/kapal, 1,465 kenderaan darat bernilai RM306 juta dirampas

KUALA LUMPUR 2 Mac. – Sebanyak 319 bot atau kapal serta 1,465 kenderaan darat dengan nilai mencecah RM306 juta antara yang dirampas sepanjang pelaksanaan Op Benteng di sempadan negara sejak 1 Mei tahun lalu sehingga 26 Februari lalu, kata Menteri Kanan (Kluster Keselamatan) Datuk Seri Ismail Sabri Yaakob.

Beliau yang juga Menteri Pertahanan berkata dalam tempoh sama, seramai 12,087 orang pendatang tanpa izin serta 922 orang tekong turut ditangkap.

“Op Benteng juga sekali gus memperkukuhkan keselamatan di sempadan negara selain membanteras jenayah rentas sempadan,” katanya ketika menjadi tetamu jemputan dalam rancangan Selamat Pagi Malaysia (SPM) di RTM 1, pagi ini.

Op Benteng melibatkan operasi bersepadu Polis Diraja Malaysia (PDRM), Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (AKSEM) serta agensi-agensi keselamatan lain, yang diperkenalkan selaras pelaksanaan Perintah Kawalan Pergerakan bagi menentang penularan wabak COVID-19 dan kemasukan pandatang tanpa izin dengan berkesan.

Ismail Sabri berkata walaupun banyak kekangan yang dihadapi akibat penularan wabak itu, namun aspek mempertahankan kedaulatan negara sentiasa menjadi keutamaan kementerian itu dan ATM tanpa kompromi.

Jelasnya, sepanjang usaha mengekang penularan COVID-19, penglibatan ATM juga tidak terhad kepada aspek keselamatan, namun turut meliputi bantuan logistik dan aset kepada Kementerian Kesihatan (KKM)

“ATM mewujudkan Hospital Medan untuk merawat pesakit COVID-19 selain khidmat penerbangan membawa kakitangan perubatan ke negeri-negeri terjejas serta penghantaran sampel saringan khususnya di Sabah dan Sarawak ke makmal di Semenanjung,” katanya.


‘Penyu’ terkulai di tangan MUFC

SETELAH hampir tiga bulan kemarau tanpa kemenangan, Kelab Bolasepak Melaka United (MUFC) akhirnya mengutip tiga mata penuh dalam aksi ke-15 Liga Super, malam tadi.

Dalam aksi di Stadium Hang Jebat, Paya Rumput itu, MUFC menang 2-0 ke atas pasukan di tangga kedua Liga Super, Terengganu FC (TFC).

Separuh masa pertama menyaksikan MUFC memperoleh beberapa peluang awal yang dijelmakan oleh Giovane Gomes dan Manuel Ott dalam usaha mencari gol awal.

Gol pertama MUFC tercetus pada minit ke-36 menerusi gerakan solo Sony Norde yang menewaskan beberapa pemain pertahanan TFC dan seterusnya melakukan rembatan menewaskan Mohd Suhaimi Husin.

Bersambung di babak kedua, gawang tuan rumah dicemaskan seawal enam minit perlawanan disambung berpunca daripada sepakan percuma yang diambil David Da Silva.

Empat minit selepas itu, giliran S Kumaahran pula memperoleh peluang terbaik menambah gol buat MUFC, namun sayang rembatannya tepat ke arah penjaga gol lawan.

Skuad Hang Tuah akhirnya selesa di depan pada minit ke-77 hasil jaringan Adriano yang menerima umpanan Gomes di dalam kotak penalti.

Kemenangan itu, membantu skuad kendalian Zainal Abidin Hassan naik satu anak tangga ke tangga ke-9 Liga Super dengan mengutip 15 mata hasil 15 perlawanan.


Ibu Nagaenthran rayu selamatkan anaknya daripada tali gantung

Itulah kata-kata daripada seorang ibu Panchalai Supermaniam yang merayu agar anaknya warga Malaysia Nagaenthran K. Dharmalingam diselamatkan daripada hukuman gantung di Singapura pada minggu depan.

“Baru sahaja menerima berita yang menyayat hati bahawa Nagaentran akan dihukum gantung pada Rabu depan,” katanya dalam satu lagi catatan sebelum ini.

Nagaenthran berasal dari Perak, dijatuhi hukuman mati oleh Mahkamah Tinggi Singapura pada 2010 atas kesalahan menyeludup 42.72 gram dadah jenis diamorphine.

Nagaenthran, dijadualkan menjalani hukuman itu pada 10 Nov 2021, tetapi mendapat perintah penangguhan sementara pada 9 Nov selepas mahkamah dimaklumkan dia didapati positif COVID-19 ketika hadir mengemukakan rayuan terakhirnya.- BERNAMA


Dr Adham ‘tabik’ petugas barisan hadapan komited urus COVID-19

JOHOR BAHRU, 23 Jan. – Menteri Kesihatan Datuk Seri Dr Adham Baba memuji khidmat tanpa kenal erti lelah yang disumbang petugas barisan hadapan khususnya petugas kesihatan yang sedang berdepan secara langsung dengan pandemik COVID-19.

Menerusi satu kenyataan ringkas yang dimuat naik di Facebook rasmi Kementerian Kesihatan Malaysia (KKM), Dr Adham berkata beliau secara peribadi melihat petugas kesihatan sangat komited dan memberikan khidmat kepada rakyat dengan penuh kasih sayang.

“Mereka juga pantas dan terlatih untuk membuat kerja yang terbaik. Terima kasih saya ucapkan. Pengorbanan anda semua amat besar sekali buat negara ini,” katanya, catatan yang menyusul selepas beliau mengadakan lawatan ke Pusat Kesihatan Daerah Kulai, hari ini.

Beliau meluangkan masa lebih sejam bagi melihat sendiri tahap kesiapsiagaan operasi petugas barisan hadapan KKM yang berkhidmat di pusat kesihatan berkenaan.

Selain petugas KKM, operasi di pusat kesihatan itu turut dibantu pegawai dan anggota daripada pelbagai agensi kerajaan lain yang terlibat dalam mengawal pandemik COVID-19 dalam negara.


Tiga anggota buskers ditahan miliki ganja

Ketua Polis Daerah Langkawi, ACP Shariman Ashari, berkata ketiga-tiga suspek berusia antara 24 hingga 26 tahun itu ditahan anggota Bahagian Siasatan Jenayah Narkotik Daerah Langkawi pada jam 1.30 pagi.

“Hasil pemeriksaan di bahagian ruang tamu rumah itu telah menjumpai satu beg yang mengandungi 17 peket plastik lut sinar berisi ketulan mampat daun kering dipercayai dadah jenis ganja seberat 178.14 gram dan peralatan yang dipercayai digunakan untuk menghisap dadah.


PM merafak sembah tahniah Tengku Permaisuri Selangor sebagai Pro-Canselor UiTM baharu

KUALA LUMPUR, 15 Jun – Perdana Menteri Datuk Seri Ismail Sabri Yaakob merafak sembah ucapan setinggi-tinggi tahniah kepada Tengku Permaisuri Selangor Tengku Permaisuri Norashikin atas pemasyhuran sebagai Pro-Canselor Universiti Teknologi MARA (UiTM) yang baharu.

“Patik doakan agar pemasyhuran ini akan membuka lembaran baharu buat UiTM dan menjadi institusi pengajian tertinggi terunggul negara,” katanya dalam hantaran di Facebook.

Semalam, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang juga Canselor UiTM berkenan mewasalkan pemasyhuran Tengku Permaisuri Norashikin sebagai Pro-Canselor UiTM yang baharu.

Pemasyhuran Tengku Permaisuri Norashikin sebagai Pro-Canselor UiTM yang baharu bagi tempoh 18 Okt 2021 hingga 17 Okt 2024 itu diadakan sempena Istiadat Konvokesyen UiTM ke-93 di Dewan Agung Tuanku Canselor UiTM.


Kemudahan akses buat OKU dapat bantu tingkat kualiti hidup – Ras Adiba

KUALA LUMPUR, 1 Mac – Kemudahan sesuai yang membantu akses Orang Kurang Upaya (OKU) akan dapat mewujudkan pergerakan yang lebih bebas, integrasi sosial, serta peluang kepada mereka untuk hidup lebih berdikari dalam komuniti, di samping meningkatkan kualiti hidup mereka, kata Presiden OKU Sentral Datuk Ras Adiba Radzi.

Beliau berkata seluruh aspek hak asasi manusia dan kebebasan asas, termasuk keperluan khas kepada kumpulan yang kurang bernasib baik, perlu dihormati dalam sebuah negara yang sedang bergerak kehadapan sebagai sebuah Keluarga Malaysia yang inklusif.

“Dalam sebuah Keluarga Malaysia yang menyediakan akses untuk semua, orang ramai boleh menjaga diri sendiri dan hidup lebih berdikari. Ini akan menyokong penuaan aktif, sekali gus mengurangkan beban terhadap kos bagi penjagaan khas, yang akan memanfaatkan semua peringkat masyarakat,” katanya semasa pelancaran mesin layan diri mampu akses di Hospital Pakar KPJ Ampang Puteri dekat sini.

ATLAS Vending dengan kerjasama OKU Sentral melancarkan siri pertama mesin layan diri mampu akses bagi memenuhi keperluan OKU, dengan KPJ Healthcare Berhad sebagai rakan eksklusif hospital, sempena Hari Kerusi Roda Antarabangsa.

“Saya harap hospital atau pusat-pusat perkhidmatan yang lain turut mempunyai ‘accessibility’ sebegini untuk memudahkan urusan mereka yang kelainan upaya,” kata Ras Adiba, yang juga pengerusi Pertubuhan Berita Nasional Malaysia (BERNAMA).

OKU Sentral dipilih sebagai rakan usaha sama dalam memberi nasihat dan menyemak mesin-mesin berkenaan bagi memastikan ia memenuhi keperluan khas OKU.

Ciri-ciri istimewa pada mesin layan diri itu termasuk butang-butang yang diletakkan 60cm dan 95 cm dari aras tanah, ruang syiling 26cm yang berbeza daripada slot syiling biasa, serta ruang dispens yang berada kira-kira 60 cm dari aras tanah, seperti yang diluluskan oleh OKU Sentral.

Mesin layan diri mampu akses itu kini boleh didapati di Hospital KPJ terpilih serta di Bengkel Daya Klang dan Pusat Latihan Perindustrian dan Pemulihan, Bangi, yang merupakan kemudahan latihan untuk OKU.- BERNAMA